amanoisuno/poet huggingface dataset:
買舟至九里松遊三天竺 喻良能
解維凌皺玉，輟棹理孤筇。遊遍三天竺，行窮九里松。泉聲依石細，山色共秋濃。佳處吾能識，幽巖倚秀峰。
次韻外舅黄虞卿爲愛山園好八首  其一 喻良能
爲愛山園好，芒鞵步步高。綠針撏露韭，碧箸翦春蒿。但得林泉趣，誰能州縣勞。何慚王孝伯，痛飲讀離騷。
次韻外舅黄虞卿爲愛山園好八首  其二 喻良能
爲愛山園好，芳籬占一涯。自耘三徑草，不斷四時花。柳絮風中雪，芙蓉水上霞。銀潢何處是，不擬問仙槎。
次韻外舅黄虞卿爲愛山園好八首  其三 喻良能
爲愛山園好，年年草色新。醉眠欹柳幄，吟坐俯苔茵。栗里風煙古，樊川花木春。誰云無伴侶，對影共三人。
次韻外舅黄虞卿爲愛山園好八首  其四 喻良能
爲愛山園好，都無塵世喧。穗禾臨芰沼，繩草對苔垣。去就隨佳醖，窮通付寓言。還同李長吉，來過有高軒。
次韻外舅黄虞卿爲愛山園好八首  其五 喻良能
爲愛山園好，蕭齋竹逕通。踈簾捲雌霓，曲檻倚雄風。愛酒杜陵老，煎茶桑苧翁。菟裘真得計，蹤跡免飄蓬。
次韻外舅黄虞卿爲愛山園好八首  其六 喻良能
爲愛山園好，投閒日日來。花時長夜飲，雪後煖寒杯。一逕松篁影，滿畦桑柘栽。未能湖海去，幽興亦悠哉。
次韻外舅黄虞卿爲愛山園好八首  其七 喻良能
爲愛山園好，林塘十畝寬。露深花臉濕，春淺柳眉攢。只擬希高隠，那能縛小官。壽山誰問訊，太白正虯蟠。
次韻外舅黄虞卿爲愛山園好八首  其八 喻良能
爲愛山園好，紅塵半點無。自應成小隠，誰復嘆將蕪。香秫五十畝，黄柑二百株。何必隨俯仰，歸去亦良圖。
次韻劉淳叟見寄二首  其一 喻良能
九萬垂雲翼，胡爲乃倦飛。丘園聊偃息，巖阜故因依。蝶栩新酣睡，鷗馴久息機。祇應與風景，相賞莫相違。
次韻劉淳叟見寄二首  其二 喻良能
出處雙青鬢，生涯一釣舟。淺深山遠近，濃淡樹稀稠。隠几晝逾靜，捲簾春更幽。何當乘興去，艤棹向汀洲。
次韻季直小疾初愈見寄 喻良能
暌違纔一日，懷想似三秋。忽得五字句，真成百不憂。荷花要同賦，竹徑擬清游。明夜月華滿，杖藜能過不。
二月二日大雪 喻良能
磬湖二月雪，寒氣故裴回。麵市連天合，銀花照眼開。送窮窮不去，招隠隠難來。幸有麴生在，何妨略耻罍。
遣興  其一 喻良能
山園近寒食，春事總芳菲。風暖鵓鴣語，日長蝴蝶飛。花光明醉眼，草色浄塵衣。自足家居樂，爲生未覺非。
遣興  其二 喻良能
昔忝郡文學，今爲宗子師。政懷三釜樂，那復四愁詩。時服光摇目，香秔滑溜匙。唯應講風雅，儻可解人頤。
伯兄由臨海歸省出示近詩次韻奉別 喻良能
相別既四載，相看如友生。未成投轄飲，先作倒衣迎。夜雨方同聽，秋風又獨行。不堪分手處，霜重鴈行輕。
重九會飲愛山堂 喻良能
閒居愛重九，賒酒對黄花。水榭杯盤瑩，家人笑語譁。宦情薄秋靄，吟思繞晴霞。向晚歸途好，飄飄醉帽斜。
乏酒 喻良能
摇落偏悲客，清寒易中人。寂寥那自守，淡泊亦殊真。浮俗仍皆醉，虛談浪飲醇。高歌傲燕市，忽憶重千鈞。
五舅處士惠訪小園作詩爲謝 喻良能
五舅多道氣，相過茹杞苗。意行隨綠徑，情話竟清宵。送酒飛花急，撩人鳥語嬌。不堪分手處，風雨晚瀟瀟。
海上作 喻良能
晴浪空仍白，雲峰遠更青。乾坤幾萬里，聚落一浮萍。自昔聞溟渤，從今小洞庭。端如初發覆，坐覺病眸醒。
再用彝公長老韻贈嗣宗教授 喻良能
居易青衫舊，安仁素髮新。愁思中酒聖，貧忍論錢神。白也詩誰敵，潮乎筆更親。生辰宿南斗，同是數奇人。
疊嶂寒溪硯屏 喻良能
疊嶂千重秀，寒溪十里清。漁舟朝欵乃，樵斧晝敲鏗。窈窕疑身到，幽奇訝筆精。蕭齋凝睇久，坐覺世情輕。
次韻何茂恭永新見寄之什  其一 喻良能
起家從吏役，寧爲食無魚。游樂廢山澤，懷歸畏簡書。文章簿領外，風采折腰餘。卧轍從茲始，爲謀未覺疎。
次韻何茂恭永新見寄之什  其二 喻良能
尺書將遠意，飄忽渡江湖。嘉楮藤溪少，纖毫月窟無。封題煩妙札，沾丐到迂儒。多謝相思切，迢迢千里途。
立秋日迓宣諭中丞奉懷宋嗣宗 喻良能
繡斧離朝右，羸驂走道周。侵星宵不寐，曝日夕初休。天地方炎暑，山林漫早秋。廣文官舍靜，應念汗交流。
試院九日次王茂材丞公韻兼呈翁沂伯廣文 喻良能
秋杪仍新霽，天涯憶故鄉。少陵三坐客，太白兩重陽。深院日復日，寒花黄未黄。昔年吹帽飲，今日讀書牀。
筠溪 喻良能
精舍仍幽處，深溪冒淺篁。寒聲隨浪起，翠影共流長。斷岸通秋月，虛簷受夏凉。雖無杜陵韻，絕勝贊公房。
二月五日夜夢何茂恭論詩 喻良能
不見水曹久，相思亦已勤。夢中不識路，樽酒細論文。家食甘春薺，官居采泮芹。何時真會面，風月與平分。
挽鹽官縣丞何公 喻良能
先子生辛未，齊年見此翁。從容六紀內，隠約古人風。教子從書積，延賓畏酒空。階前桃杏色，依舊入簾紅。
夜夢亦好園 喻良能
薄宦思歸切，天涯秋氣深。一番南國夢，千里故園心。歷歷湖邊路，悠悠沙上禽。橫枝清絕處，何日復追尋。
聞東嘉王公得雜學士喜而成篇 喻良能
四海王夫子，精忠簡冕旒。詔綸飛渙渥，禁閣要名流。江左思安石，朝端欠武侯。命珪兼召節，蚤晚到南州。
由真隠至枕峰寺  其一 喻良能
南國清秋杪，長林翠靄重。嬾黄千頃稻，深碧萬株榕。峽水風前急，方山雨後濃。征鞍何所憩，蕭寺枕孤峰。
由真隠至枕峰寺  其二 喻良能
野外初凉冷，征衫亦未重。檀欒溪上竹，勃窣道邊榕。秋意撩人切，嵐光潑眼濃。更尋天竺寺，却憶此高峰。
題雪峰寺 喻良能
蘭若接閩天，登臨意豁然。樓臺秋色裏，鐘梵暮雲邊。未遂遊山興，聊爲借榻眠。白頭仍捧檄，奔走只堪憐。
八月十六夜月 喻良能
一更山吐月，萬里湛虛明。聊當中秋色，堪欣此夜情。西風金盞側，香霧玉簪橫。却憶青蓮語，寒鴉棲復驚。
送廣漕曾郎中赴闕奏事 喻良能
綠鬢懷中詔，清秋向上都。聖圖方廣大，賢路不崎嶇。會見除清切，寧須復轉輸。公如任風憲，抨劾莫踟躕。
侍太孺人由安國過賢沙至鳳池 喻良能
板輿多樂事，沙路及晴時。約略瞻龍卧，逶迤到鳳池。匏樽細斟酌，華髮足遨嬉。此意安仁解，曛酣更賦詩。
山陰 喻良能
綠髮經行處，重來兩鬢絲。共誰論舊事，何處有新詩。鑑水春妍蚤，蘭亭雪意遲。邦人爭指似，壽母近期頤。
禹帝祠 喻良能
幾歲欽文命，今朝拜禹陵。稽山新雨霽，鑑水暮雲凝。更覩玄圭錫，懸知四載乘。川靈洎河伯，千古獲依憑。
有感二首  其一 喻良能
冉冉新華髮，颼颼敝黑裘。一官方半剌，六十已平頭。稠疊耶溪泛，崎嶇禹穴游。未能江海去，聊作稻粱謀。
有感二首  其二 喻良能
再有淮南亂，紛紛幾戰場。血腥官道雨，骨映野田霜。行陣青黄氣，朝廷赤白囊。何時洗兵甲，四海重耕桑。
次韻伯壽兄秋日偶題 喻良能
漸老良多感，悲秋强自寬。鬢驚潘掾白，衣怯范生寒。逕合荒苔碧，窗明落葉丹。澆愁須暫醉，忍放酒杯乾。
夜發曹娥堰 喻良能
孤燈乍明滅，隠約小橋邊。野市人家閉，晴天斗柄懸。秋深風落木，夜靜浪鳴船。却憶前年事，扁舟過霅川。
書堂 喻良能
每憶書堂好，重來又十年。征途聊復爾，風物故依然。松竹千巖暮，雲煙九月天。凭欄佳興發，欲進剡谿船。
九日諸暨道中示興之 喻良能
客裏逢重九，蕭蕭落葉風。略無花對菊，但有鬢如蓬。蕉卷新收綠，楓旗半展紅。登臨語宗武，剩喜一樽同。
道中口占  其一 喻良能
出郭及初旭，郊原豁寒晴。雲凈空既碧，霜明湖更清。蕭蕭衆木下，杳杳孤鴻鳴。安得陶謝手，作詩替丹青。
道中口占  其二 喻良能
空山古寺裏，齋宿值冬晴。塵囂一何寂，心境兩俱清。砌月曉霜色，松風夜籟鳴。語闌人未寢，孤館伴燈青。
題隠靜寺 喻良能
杯渡已仙去，茲山餘勝蹤。傍雲開廣殿，夾道蔭長松。幽洞秋含霧，清溪冷浸峰。老僧如宿昔，一笑喜相逢。
訪何茂恭於南湖何有詩因次韻 喻良能
相別三年久，相逢一笑時。眼邊無俗物，袖裏有清詩。山路梅花早，湖天雪意遲。不眠成夜話，寒月在疎枝。
即事 喻良能
亦好經年別，歸來意轉親。橫斜花練練，清淺水鱗鱗。又逼瓜時戍，聊娛戲綵身。新添蘭桂圃，近在岸西滣。
紫笑 喻良能
表裏俱穠紫，冬春獨擅青。每蒙天一笑，不與素同馨。風味撩吟筆，芳非入畫屏。幾番饒睡思，聞此灑然醒。
雨餘 喻良能
雨餘平野綠，耕種滿東臯。處處鞭黄犢，家家賣孟勞。筠盤餽糠籺，瓦盌薦溪毛。所願甘霖足，梁間掛桔槔。
謝趙昌父投贈詩卷 喻良能
趙子有新作，鼎珍初出庖。端能工競病，寧復費推敲。白戰應難敵，清臞亦任嘲。風流前輩盡，試合續絃膠。
三月六日湖上分韻得山字 喻良能
剩漲三篙水，寬圍十里山。垂楊飛舞裏，細雨有無間。把酒從杯溢，題詩任鬢斑。青春仍暇日，莫惜晚西還。
三月二十六日工部宿直 喻良能
邃宇近霄漢，微風摇竹梢。漏聲通五夜，鐘韻自三茅。衣裌偏宜睡，杯單詎用庖。夙興那敢後，雞唱已嘐嘐。
題秀野堂 喻良能
秀野臨空闊，三堂若是班。荷香平入座，湖影倒涵山。魚鳥丹青裏，雲煙水墨間。他年儻同社，應共狎鷗閒。
奉酬鮑仲山機宜見贈 喻良能
四海今詩伯，才名許孰儔。波瀾掩顔謝，步驟到曹劉。婉畫參機幕，精忠動冕旒。時危須戮力，談笑復神州。
次韻陳魯望郎中 喻良能
筆底詞華盛，寧論大小山。敷腴建安際，古澹貞元間。未許窺三昧，時容見一斑。草堂詩律在，風味喚仍還。
溫泉 喻良能
招提閟林麓，棟宇壓江郊。來作溫泉浴，如逢癢處搔。綵衣臨砌檻，華髮對尊匏。一笑涼風起，紅欹荔子梢。
曹務拘綴不及赴張持荷賞梅之約因得小詩寄似 喻良能
渺渺煙波闊，南湖在帝城。梅將春共早，人與境俱清。筆墨探三昧，樽罍有四并。未能乘興去，遥望目增明。
題郭邵州同塵庵 喻良能
榮辱酣歌裏，賢愚睡眼中。未應分野馬，那復障西風。晏坐從凝席，揚鞭任軟紅。巖棲兼鼎食，處處不妨同。
臘八日雪參議林郎中有詩因次韻 喻良能
玉樹參差見，銀花子細看。淖糜分臘序，圓炭度朝寒。冉冉頭新白，匆匆歲又殘。聊憑一杯醉，忍把兩眉攢。
次韻李大著春日雜詩十首  其一 喻良能
春晚饒芳景，官閒得細看。隔窗黄鳥並，開卷壁魚乾。過雨蒼苔濕，迎風翠竹寒。髮華搔更短，斗酒自相寬。
次韻李大著春日雜詩十首  其二 喻良能
漫仕歎遲暮，卜居城北偏。已教山白石，祇欠沼清泉。簾透一簷月，窗橫數尺天。雜花還映竹，故故自芳妍。
次韻李大著春日雜詩十首  其三 喻良能
賤子知何幸，萊衣老更斑。白頭居杜曲，清夢到香山。琢句愁雕腎，銜盃喜渥顔。此身慚暮翼，飛倦未知還。
次韻李大著春日雜詩十首  其四 喻良能
偏親須寸祿，匠院敢辭留。頗媿花經眼，還應草喚愁。身唯親布被，交已絕牙籌。詩興抽毫足，無勞入海求。
次韻李大著春日雜詩十首  其五 喻良能
花日淺明牖，竹風低度牆。舉頭空弱絮，轉盼墮危芳。興遣憑毛穎，愁消頼羽觴。陰陰繁夏木，故里耿難忘。
次韻李大著春日雜詩十首  其六 喻良能
借居仍種菊，往往似天隨。日味三春酒，燈明午夜棋。閒臨永和帖，細誦建安詩。潦倒同中散，歡欣似啟期。
次韻李大著春日雜詩十首  其七 喻良能
帝里春仍好，風和晝漏遲。但懷三釜樂，遑恤北山移。老大諳斑戲，空疎媿色絲。平生杜陵老，耿耿寸心知。
次韻李大著春日雜詩十首  其八 喻良能
屯雲初解駁，曉日有晶輝。城郭紅塵軟，江湖春水肥。小舟浮綠凈，芳徑步熹微。起我故山思，多慚未拂衣。
次韻李大著春日雜詩十首  其九 喻良能
素髮已垂領，故園猶未歸。鳥聲思磴道，柳色憶荆扉。嫩綠枝邊暗，殘紅葉底稀。幾多新乳燕，一一出巢飛。
次韻李大著春日雜詩十首  其一○ 喻良能
二載違枌社，全家客帝都。濁醪充上頓，清俸付中厨。親老唯須養，皇恩詎敢孤。逍遥處山澤，未忍學仙臞。
次韻王龜齡春日湖上 喻良能
春老花茵積，雲開天鏡磨。暖風今日好，細雨向來多。柳蔭青絲障，湖明金叵羅。何時成醉倒，煙草藉晴坡。
羅春伯以呂居仁集寄似作詩爲謝 喻良能
平生子呂子，妙語總關心。忽得詩三百，端勝書萬金。愔愔醒睡眼，炯炯凈煩襟。何以報嘉惠，空慚綠綺琴。
六月二十二日夜省宿一首 喻良能
省廬頻宿直，何異在承明。地峻江聲近，風輕荷氣清。鬢毛真騎省，詩思小陰鏗。記得山村日，馳情向玉京。
印印詩 喻良能
印印秀而好，明眸冰雪膚。逢人賞岐嶷，問字識之無。若有萬金藥，真成千里駒。空花今已矣，晬日一長吁。
十一月二日與陸明府陳廣文黄使君吳都曹江廣文同飲於閎中堂修年契也酒後耳熱因得小詩呈似 喻良能
菊色猶黄處，梅花未發天。三山千里客，一笑六同年。公等多朱紱，予方乏坐氊。清談仍痛飲，應作畫圖傳。
同德坊寓居 喻良能
天地方摇落，江湖入夢思。三爲京輦客，十見歲華移。亹亹金閨直，蕭蕭素髮垂。殘年飽喫飯，細誦少陵詩。
檢書偶見故王侍郎嘉叟舊與余倡和之什良用慨然因題四韻 喻良能
文字名三世，精神運五兵。徒看遺墨在，却嘆曲池平。浙右頻犀麈，江東幾兕觥。倡酬今已矣，撫卷泪縱橫。
挽高宗皇帝詞  其一 喻良能
扈從浮江日，憂勤立極初。八年躬甲胄，萬國混車書。治定端無競，功成自不居。休明媲虞舜，逸樂夢華胥。
挽高宗皇帝詞  其二 喻良能
天地重開闢，民人拱德馨。奎文贊元聖，宸翰列羣經。禮樂盈三紀，光華亞九齡。龍髯攀莫及，臣子涕交零。
入局言懷 喻良能
學省清秋好，無塵意趣長。講餘簾影靜，坐久綵衣涼。未有裨王族，真成耗太倉。顧慚麋鹿質，亦許玷朝行。
寄宋子淵運使 喻良能
對閣思槐市，成規媿奉常。六年談笑阻，千里夢魂長。將漕衣仍繡，空餐鬢已蒼。何當奉犀麈，風月要平章。
判院蔡丈和予五詩次韻一篇奉酬 喻良能
病起驚華髮，官閒覺素餐。文章慚李益，名譽羨蘇端。老去觀書嬾，愁來避酒難。非關作詩苦，自爾带圍寬。
黄講書太器見和五詩次韻一篇奉酬 喻良能
客氊寒莫致，官舍總蕭然。睡思茶甘外，窮愁酒力邊。未成投轄飲，時作撥書眠。野鶴如雙鬢，衰遲祇自憐。
獻之大著得予喜賦以詩來謝次韻奉酬 喻良能
奪袍吟處筆，墊角雨餘巾。黄絹才無敵，青藜杖有神。將乘桓典馬，肯受庾公塵。老我知何幸，窮塗獲卜鄰。
茂林見訪有詩次韻奉酬 喻良能
解鞍揮玉麈，亹亹笑談清。昨夜燈花喜，今朝乾鵲聲。興同狂祕監，詩似老彌明。憶昔南臺北，相逢盖始傾。
陳彥山寄示新詩次韻奉酬 喻良能
山園寧厭小，閒地只如馨。木落長天碧，雲飛遠岫青。故人應見憶，新詠許時聽。句好何勞琢，雖搜不用冥。
題周希稷清閟軒 喻良能
之子藴琅玕，幽軒足考槃。蘢葱煙翠濕，瑣碎日光寒。似向蘭亭見，全勝墨本看。是中雖信美，未可懶彈冠。
喜雪 喻良能
同雲生舊臘，積雪入新春。野色連滄海，驩聲動紫宸。峰巒朝掩映，樓閣夜精神。莫展山陰畫，雖工不是真。
贈陳宣幹 喻良能
嗜古心仍切，尋詩句益工。十年江左別，一笑日邊同。補外吾天幸，懷歸子道東。好爲旬朔款，解榻待春風。
侍親由三山還東陽 喻良能
南雪不到地，玄冬偏滿山。春風仍料峭，綵袂正斕斑。廣厦千間靜，虛空一宿閒。此身如羽翼，飛倦始知還。
文舉仙尉以詩寄似兼惠新安紙乳洞茶次韻奉酬 喻良能
閉戶鶑聲老，開緘鯉素新。多慚青眼舊，遠寄白頭人。佳楮冰天繭，芳荿雪洞春。著書兼破睡，勒謝敢辭頻。
題雲黄山寶林寺 喻良能
彌勒下生地，溪山秀且長。蕭蕭雙樹碧，冉冉片雲黄。曉日觚棱凈，西風松桂香。十年疎杖屨，玉石耿難忘。
錦園  其一 喻良能
孟夏錦園好，山花高下開。風欹紅芍藥，雨重紫徘徊。衣染香邊蘂，鞵粘綠處苔。鶑歌兼蝶拍，時送掌中杯。
錦園  其二 喻良能
山園多勝踐，繚繞磬湖濱。畦藥青生甲，湖波綠動鱗。鵓鴣知欲雨，鴉舅報將晨。却憶京華日，長懷浩蕩春。
題何茂宏茂恭林堂 喻良能
華堂閟林樾，林秀水泉甘。野色袁家渴，秋聲鈷鉧潭。二難今有此，四者許誰參。他日承明直，懸知憶翠嵐。
月桂堂 喻良能
月桂堂何有，池清桂影橫。畫圖寧辦此，玉斧巧修成。入夜境逾妙，纔秋風又生。饒陽巖石下，隠約欠分明。
廿五兄宣義見招偕諸弟赴新亭宴集即席有作 喻良能
瀟灑新亭好，松長桂亦稠。清秋集鴻鴈，暇日勸觥籌。既遠含香直，何辭秉燭遊。主人情義重，終宴不知休。
錦園雙桂植之二十八年未嘗著花今忽盛開紫趺黄蘂所未曾見喜而賦詩 喻良能
疇昔栽雙桂，于今四七秋。紫趺香冉冉，金蘂色浮浮。標致殊他桂，風流最蓐收。無才强摹寫，著語故難遒。
八月十三夜仲季二弟弄月亭對飲 喻良能
今宵端正月，故故向湖山。玉兔窺杯凸，冰娥怪鬢斑。詩情甪里逸，酒膽夏黄慳。興罷度橋處，天風松桂間。
次韻程觀過夜飲靈濟祠下 喻良能
松月瀉清影，爐煙凝宿雲。檠燈寒照席，樽酒細論文。清漏轉三鼓，芳杯釂十分。紛勝銀燭裏，妙舞看榴裙。
送朱師古少卿歸蜀 喻良能
西蜀多賢士，于今見奉常。十年方出守，萬里好還鄉。峽水冬無險，河圖晚有光。臨歧分手處，政爾不能忘。
丞相王公挽詞  其一 喻良能
炎統中興日，淳熙翊贊功。憲邦同吉甫，待旦類周公。一品恩榮重，三朝禮貌隆。欲知勳業盛，請眎鼎彝中。
丞相王公挽詞  其二 喻良能
維嶽鍾英粹，興王有俊良。文章周衛武，書考郭汾陽。調燮民庸茂，彌縫主道昌。中台一宵坼，四海淚滂滂。
丞相王公挽詞  其三 喻良能
疇昔翹材館，疎庸獲屢游。衮衣無傲色，吐握有勤求。輔弼十年久，雍容片善收。至今天下士，語及淚交流。
丞相大資葉公挽詞  其一 喻良能
雙谿鍾地讖，一相破天荒。道至黄扉重，勳由紫府昌。堤成歡百辟，台坼泣羣方。盛烈銘鐘鼎，千秋耿不忘。
丞相大資葉公挽詞  其二 喻良能
德望堂堂重，威名凜凜寒。三年衮衣粲，四海寸心丹。綠野悲裴度，蒼生憶謝安。白頭賓客在，慚痛淚闌干。
挽商元鼎 喻良能
舉世方貪祿，斯人祇自怡。一官如涕唾，半世足遨嬉。心地陂千頃，生涯酒一巵。唯應郭有道，吾不媿爲碑。
挽黄泰之 喻良能
漢世無雙價，皇朝第一流。文章驚北闕，名譽滿中州。槐市師模邃，蘭臺史筆遒。所嗟時未合，不作濟川舟。
挽樓士特 喻良能
平生易諸子，向我獨拳拳。雪屋傾銀斝，春風並錦韉。笑談多竟夕，契闊未經年。來作生芻奠，凄凉涕泫然。
挽唐立夫舍人 喻良能
才名振西蜀，老氣益中州。草制追盤誥，籌邊動冕旒。已令榮壓角，復遣飲遨頭。千古九江恨，長隨逝水流。
挽石似之郎中 喻良能
幾作儒林冠，親承帝渥隆。雙旌大江左，一節古吳中。列宿英聲在，浮雲舊事空。無從挂吾劍，老淚濕西風。
挽國史侍讀李公仁父 喻良能
大名垂宇宙，秀氣發岷峨。學比淵雲贍，才方賈馬過。九朝資直筆，二子振賢科。已矣流芳在，千秋保不磨。
挽處士陳容  其一 喻良能
乾坤身老大，邱壑跡委蛇。不枉安車召，誰爲薦鶚詞。平生五千卷，身後寧馨兒。他日編遺藁，應多感遇詩。
挽處士陳容  其二 喻良能
歷數鄉閭老，誰知德齒尊。無心游魏闕，有意樂丘園。漫不霑三釜，真堪映九原。涕洟歌楚些，已矣莫招魂。
挽李靖少傅夫人  其一 喻良能
九月秋光急，山川苦霧迷。卜邙新隧啟，度鞏短簫齊。寶劍知終合，靈蟾已隕西。松門來會葬，車馬幾千蹄。
挽李靖少傅夫人  其二 喻良能
板輿曾至鄭，靈輤此歸周。靄靄雲將夕，亭亭月正秋。九原開祔穴，故土覆新丘。歲晏寒松下，茅苫孝子留。
挽湯丞相漢國夫人 喻良能
七秩芳名盛，于今等逝波。承天登宰輔，看子掌編摩。鳳去青春獨，鸞回紫誥多。他年彤管史，兼述采蘩歌。
春水 喻良能
磬湖春水夜來生，曉起雷聲逗雨聲。去馬來牛心莫辨，鸕鷀鸂鶒眼俱明。飄零花片有底急，摇曳柳絲如許輕。旬月烟村半風雨，榆錢好爲買春晴。
次韻送季直弟入越 喻良能
積雨新晴耳目醒，長堦柳色靜閒庭。已看桃萼臙脂濕，未有楊花雪片零。客路汝應懷稚子，家居吾亦念樵青。須知兩地無百里，不用陽關腸斷聽。
一室 喻良能
陰陽一室冷兢兢，燕坐何曾病鬰蒸。只擬綸巾持羽扇，未須赤脚踏層冰。滿盤碧玉初投箸，一榻清風更曲肱。掃地焚香凉到骨，疎簾何處欲揮蠅。
記夢 喻良能
小窗幽閣睡初勻，夢到鈞天侍紫宸。盤號搯桃真異器，果名黄棗豈常珍。殊恩併浹鴒原弟，美味初嘗鶴髮親。願竭精忠圖報稱，覺來肝膽已輪囷。
次韻伯壽兄宿華藏有感 喻良能
水凈溪空峰更青，目雖未到已先明。棟浮萬縷晴雲細，軒擁千重夏木清。幽興入門應自適，殘樽下馬與誰傾。老僧齋罷唯須睡，不信人間有月評。
曉霽 喻良能
夜來細雨暗冥冥，曉起秋容入畫屏。水色凈涵天影碧，林梢微露遠峰青。嫩黄稼卧衡從畝，老翠柳拖長短亭。一晌西風醒睡眼，端如痛飲讀騷經。
題繡川驛揖秀亭次張明府韻 喻良能
一色蒼波百頃煙，直楣橫檻覆華椽。從來好景無今日，何限清詩似昔賢。把醆有山來酒面，凭欄無路到愁邊。我來政值雨新足，芳草芊芊綠滿川。
次韻趙禹平春日書懷 喻良能
草色青青二月時，物華雖是我廬非。日明院宇燕相語，花發園林鶑亂飛。無數小桃初掩映，幾多垂柳自因依。春風十里歸吟筆，未用羅幃繡幕圍。
八月十四日亦好亭遲月不至分韻得秋字 喻良能
亦好登臨似庾樓，是中風月最宜秋。素娥欲赴經年約，行雨潛分一段愁。聊復飛觴追勝賞，何妨秉燭事清游。明年此夕看明月，千里相思楚水頭。
次韻衛知機秀才梅花 喻良能
東君調護亦多情，瘦比夷齊徹骨清。有韻綠毛時倒掛，無塵白鷺可同盟。未應桃葉能稱姊，若齒山樊定是兄。何事故園頻入夢，疎枝新賞玉谿晴。
謝張使君惠簟 喻良能
瘦玉敲風翠幹長，織成漪浪瑩滄浪。封題尚带鄱江潤，卷贈猶餘燕寢香。竹笛當年同秀質，桃笙何處避寒光。微軀詎足當珍賜，持奉親闈枕扇凉。
送張使君 喻良能
桐川風物最三吳，刺史循良繼兩都。但見賣刀還買犢，誰知有袴本無襦。來時竹馬迎兒輩，去日棠陰遶舍隅。攀斷車轅留不止，他年應作祖張圖。
寄題梅山 喻良能
平生滿耳說梅山，十里荷花繚繞間。宮女三千顔綽約，繡衣十萬綵斕斑。瀕江景好圖難盡，飛鷺詩工語莫刪。定約後期窮勝賞，不辭和月棹船還。
寧川 喻良能
平生滿耳說宣城，入境雲煙照眼明。過雨偏濃千嶂碧，未秋先冷數溪清。細看菡萏波間色，時聽綿蠻竹裏聲。不是多才謝公子，江山猶解發吟情。
再用前韻 喻良能
晚驅羸馬背重城，曉度層巒淡月明。醉與別愁相喚醒，秋兼詩思一齊清。舞風繁蓼堤邊影，泣露寒蛩草際聲。欲駐征鞍聊小憩，敢將王事徇私情。
秋浦試院奉和馬駒父見寄 喻良能
也知融帳多餘暇，欲往論文偶未遑。棄置亡何投轄飲，經營俱下讀書行。子雲但覺玄猶白，元亮應欣菊已黄。辱贈清詩不知報，剩親燈火趁新凉。
由當塗回宿齊山用杜牧之韻 喻良能
一望雲煙興欲飛，晴光聊復步熹微。幾年想像空懷古，今日登臨自送歸。寒菊有花宜靖節，澄江如練憶玄暉。夜深靜坐清人骨，巖影侵堦月滿衣。
九日青陽道中呈張主簿 喻良能
重陽時候在青陽，野店山肴對舉觴。菊蘂半開簪鬢好，橘包初破噀人香。西風有意吹紗帽，細雨無情濕錦障。但得一樽相對飲，不須更問是他鄉。
謁太平興國宮 喻良能
平生耳滿太平名，今日身親謁太平。道子畫圖形未泯，廬君山水眼初明。雨餘翠滴千峰色，秋半寒生萬壑聲。扣石當年開洞府，儻容凡骨到蓬瀛。
八月十五日夜試院翫月呈葉判官徐教授蔡主簿 喻良能
西風細逐桂枝生，秋月圓從屋角明。歡伯向人端有意，素娥於客亦多情。試吟飛鵲南枝句，更聽春蠶食葉聲。從此塗山添勝事，四翁相遇四難并。
亦好園梅花 喻良能
一別經年見未曾，衝寒相值意凌兢。肌膚姑射仙人雪，品格中山孺子冰。清淺池塘春未動，黄昏籬落月初棱。從來自倚心如鐵，被惱如今似少陵。
次韻茂恭元日大雪 喻良能
逗曉褰幃著綵衣，忽驚庭戶有光輝。緩將柏葉隨觴舉，細看梅花伴雪飛。阿堵無心來潤屋，詩仙有句到柴扉。酒酣笑共兒曹說，去歲如今歸未歸。
柳季修知丞以詩見貽次韻爲謝 喻良能
古木陰陰繞屋廬，官居端的似田居。詩清子厚龍城句，字瘦誠懸殿壁書。那復有心追四至，只應無事富三餘。一樽閒論金罍事，爲笑紛紛竭澤漁。
送交代李丞元舉 喻良能
藍田松下日棲遲，不比韓公作記時。鷁首千行攀別淚，牛腰幾軸送行詩。我無楚尾歌來暮，君有齊民頌去思。自是中年多作惡，可堪烟雨話分離。
春盡偶書 喻良能
溪流如带碧縈紆，滿地閒花雜野蔬。濃淡柘陰三月暮，淺深山色晚晴初。頗驚井落家徒壁，却喜盤飱食有魚。蜀魄健啼春又老，揮鞭吾亦憶吾廬。
題顔范祠堂 喻良能
聖宋神唐兩鉅人，高風勁節許誰倫。闉闍自昔宜雙廟，輪奐于今始一新。破敵威名優魏國，偃藩功業過張巡。後先來作江城守，俱障西風避庾塵。
宴餞逢寺丞口號 喻良能
一扇清風自楚臺，公堂葱鬰玳筵開。旌幢映座千峰日，鼓吹喧天萬壑雷。秋水幾行揮玉箸，春葱千指送金杯。甘棠不獨留遺愛，會見翻爲調鼎梅。
捕盜至栗洪嶺下道人庵滯留數日遣興 喻良能
亂山深處小溪隈，夏木陰陰水半回。風岸欹斜對青竹，雨枝低重弄黄梅。濃愁難辦新詩語，吉耗聊傾濁酒杯。戲綵老人須强飯，玉鈎纔吐即歸來。
題開先寺  其一 喻良能
少年魂夢到廬山，今日親遊鬢已斑。聊復揮毫吟紫翠，未妨拄頰對孱顔。遥看飛瀑三千丈，近去青天咫尺間。不爲白雲頻屬念，應遊此地不知還。
題開先寺  其二 喻良能
壯觀端宜冠九州，未應萬壑敢爭流。盡將銀漢爲懸瀑，一洗紅塵變凜秋。白雨廉纖飛迥野，玉龍夭矯下靈湫。廬山處處雖奇絕，不到開先未是游。
鵝湖寺  其一 喻良能
長松夾道摇蒼煙，十里絕如靈隠前。不見素鵝青嶂裏，空餘碧水白雲邊。氛埃斗脫三千界，瀟灑疑通十九泉。五月人間正炎熱，清凉一覺北窗眠。
鵝湖寺  其二 喻良能
水鳥飛來一問津，璧宮珠塔便紅塵。開基古佛留遺像，直日奇峰列衆賓。芋火擁殘知永夜，霜鐘遞起嚮初晨。川徒渺渺驅塵駕，回首林前愧野人。
游西源于白雲峰下煙霏霧靄間逢一女子縞裙翠袂玉雪可念同遊十有二人遂共酌酒于大石屏季直弟有詩因用其韻 喻良能
相携攝履響層巒，翠蔓蒼蘿著處攀。身在天台秋色裏，路經巫峽暮雲間。欲飛還住一仙子，似淡如濃雙遠山。笑盡一樽無處覓，斷腸霧鬢與風鬟。
西禪寺 喻良能
脩廊千柱壓城陰，山並廬山勝二林。六月簷楹無暑氣，四時山水有清音。鳥飛不盡上方遠，鯨吼希聞別院深。更欲題詩發佳境，泮林講說總關心。
予卧病數日意思殊昏昏中秋强起陪老人把酒對月不敢濡唇吻思去歲在當塗試院與諸公飲酒賦詩又一載矣因成長句 喻良能
楚水塗山各一涯，今年還是去年時。古來明月皆如此，我試停杯一問之。丹桂飄香知有子，飛烏遶樹似無枝。直須看到冰輪昃，忍負姮娥隔歲期。
次韻戲綵老人重陽懷故園作 喻良能
瀟灑秋容雨後天，丹青端似倩龍眠。故園綠竹應今日，異縣黄花又一年。微祿祇堪供菽水，菲材安敢擬淵騫。日來王事欣多暇，聊向樽前一粲然。
送閻紫微歸蜀 喻良能
曲江分袂十年中，一笑相逢楚水東。西掖判花知思湧，南牆哦竹坐詩窮。秋風但覺艅艎駛，晝繡何妨畫㦸雄。道過夔門王內史，爲言雙鬢已如蓬。
寄周彥禮知丞樓文舉司理 喻良能
從容里閈待時須，二老風流孰與俱。遷善節香如故否，望雲迎月更佳無。醲寒凜凜侵衣袂，薄雪斑斑入畫圖。欲把一杯論舊事，五年魂夢隔江湖。
次韻伯壽兄見寄 喻良能
江國疎梅吐玉英，故園想見木欣榮。二年鴻鴈碧雲闊，千里江湖春水生。冉冉池塘應入夢，瀟瀟風雨若爲情。行看戲綵青萱發，準擬芳樽相對傾。
二月十五日陪府公出郊勸農 喻良能
雨過郊原草色勻，元戎小隊出城闉。聊穿阡陌溝塍路，徧勸耡耰襏襫人。紅杏梢頭春意好，綠楊深處鳥聲新。此行端爲劭農設，肯學醺酣吐錦茵。
陪曹使君牧馬寺勸農 喻良能
朱轓小隊出郊坰，風捲濃陰作快晴。夾道老人迎五馬，囀枝黄鳥避雙旌。參差麥壠雲屯重，零亂梅花雪片輕。勸課定知非小補，扶犁携餉趁春耕。
次韻木藴之狀元見寄之作 喻良能
水遶星山木遶廬，江城孤絕政愁予。鳥言爲吏居篁竹，烏鬼得魚歡里閭。照眼梅花寒皎皎，關心煙雨晚疎疎。真山多謝遥相憶，長句新詩細字書。
登五峰亭望廬山 喻良能
平生廬阜去無因，咫尺于今不得親。顧我塵勞四十九，羨他蕭散二仙人。會當拄頰看山色，更欲題詩滿澗濱。爲報草堂蓮社友，掃雲開戶待游輪。
詠月 喻良能
何年玉斧巧修成，半似明生半魄生。易使飛烏來匝繞，難將老蚌較虧盈。桂枝不逐秋風老，水影長隨夜氣清。曾是廣寒宮裏客，舊遊重訪更含情。
陪通守李丈出郊 喻良能
出郭旌旗及曉晴，朔風凜凜水泠泠。堵牆野老瞻泥軾，冠劍長松拂屏星。破臘梅花强半白，先春草色未多青。經行肯爲遊觀美，王事馳驅不敢寧。
曉行霜重如雪 喻良能
霜重寒威一夜加，曉來人迹板橋斜。已看白鴈來千里，想見青州滿百花。何處菊枝猶復耐，故園菊味定堪嘉。慈顔正念征裘薄，歸去萱堂笑語譁。
挽施州使君鍾公 喻良能
弱冠爲儒世所推，中年事業更瓌奇。才名屢致諸公薦，讜論深蒙睿主知。郡政堅强同薤水，行囊蕭瑟似琴龜。只今惟有清江路，父老相逢說去思。
東歸 喻良能
無邊春意正沖融，十幅歸帆到淛東。照水杏花紅翦翦，弄晴楊柳綠茸茸。風光併入吟毫裏，山色都歸醉眼中。說與林間子規道，丁寧不必向東風。
東歸見梅 喻良能
老大無堪鬢似銀，虛名猶復玷簪紳。久爲碌碌趨朝士，暫作棲棲去國人。行李衝寒歸故里，江梅偷煖報新春。萬鍾於我何加益，三釜新來喜及親。
草堂成即事二首  其一 喻良能
三年留滯江之南，歸來故園寢亦甘。經理草堂唐寶應，耘耡荒徑晉陶潛。寸心自昔似南八，雙鬢只今如謝三。手栽楊柳既合抱，木尚如此人何堪。
草堂成即事二首  其二 喻良能
燕雀桑麻五畝勻，香爐峰下磬湖濱。青衫不礙兩居士，白髮真成六老人。子美浣花元不惡，淵明栗里總宜貧。作詩飲酒真吾事，回首江湖懶問津。
亦好園即事 喻良能
誰將春色到山家，湖綠平堤草滿沙。細刻真酥水仙蘂，勻搓絳蠟海紅花。芳林得日鶑還囀，香徑無風蝶自斜。聊與後生修故事，未妨詩酒作生涯。
亦好園春晚再用前韻 喻良能
境凈山明別一家，幾多垂柳裊平沙。閒中牽夢一池草，空裏愁人萬點花。細雨朝朝兼暮暮，淡烟整整復斜斜。綠陰青子真堪畫，滿意春風磬水涯。
經理西山同二客二弟姪輩侍太孺人游觀聯句 喻良能
西山仍復踞西臺，石逕嶔崎此日開。竹杖相邀七八客，芳樽時釂兩三杯。瀑懸巖腹如飛雨，石轉山腰若隠雷。敬侍慈顔供一笑，陂陀坐穩興悠哉。
春興 喻良能
日日春泥妨杖藜，一聲何處子規啼。紅將滿地花空委，綠盡前山草正萋。已辦篇章書側理，可無杯斝捧柔荑。清明過後芳菲少，桃李清陰欲滿蹊。
侍太夫人拜掃先塋季直弟有詩因次其韻 喻良能
東郊雲氣曉疎疎，十里相携霽色初。林幄盡頭聞杜宇，荇絲深處見王餘。提壺相勸仍沽酒，扶杖來觀或荷鋤。不向如臯閒射雉，真成一笑粲潘輿。
次韻伯壽兄中秋翫月 喻良能
中秋自古月華好，何况浮雲掃碧天。不比尋常三五夕，須知瀲灧十分圓。畫簷影轉猶宜飲，銀漢輝斜未忍眠。却憶年時今夜裏，獨將醒眼對嬋娟。
東軒即事 喻良能
嘯傲東軒得此生，平章物理憶淵明。晴塘灧灧起萍浪，夏木陰陰求友聲。聊欲庶幾三不惑，誰能復較四難并。旋燒蟹眼烹鷹爪，啜罷呼兒課二京。
寄程教授士廓 喻良能
去年同宴小重陽，香霧霏霏橘半黄。楚尾吳頭雙妙麗，茱枝菊蘂總芬芳。十分滿釂白衣酒，兩袖濃携燕寢香。回首只今如夢寐，暮雲烟浪正微茫。
重陽遣興 喻良能
秋高身老少陵悲，不獨雲飛鴈亦飛。紅葉色深偏照酒，黄花香重欲沾衣。絕知落帽歡娛好，最奈登山伴侶稀。强插茱萸修故事，未妨醉眼送斜暉。
亦好園江梅變紅仲文季直二弟有詩因次韻 喻良能
蕭蕭亦好耐寒枝，天與風流一段奇。刻玉不惟工傲雪，施朱端欲妙凝脂。佳人赬頰今纔見，公子酡顔頃未知。便好作軒名頓有，二難連璧賦清詩。
雪中賞橫枝梅花 喻良能
橫枝梅花最先開，影著清淺無纖埃。壽陽粧額依然在，姑射冰肌何處來。無數雪花新點綴，幾番霜鬢獨徘徊。想見懷安官道側，十里潔白如瓊瑰。
戊子除夕追和陳簡齋除夜一首 喻良能
世事年來已飽更，百年今夕兩分平。窗間蠟炬偎人煖，缾裏梅花照眼明。瓦屋三間聊足喜，鬢霜千丈總堪驚。明朝同上西山望，應有江湖春水生。
次韻季直弟春日雪 喻良能
休驚雙鬢二毛加，且喜東君發物華。未向林梢開嫩葉，先於簷際舞飛花。鼠鬚正好書春帖，蟹眼偏宜試露芽。便欲扁舟訪安道，不堪山驛水程賒。
次韻和夷仲節推陪府公游北山 喻良能
紅蓮猶得愛青山，翠木蒼蘿處處攀。雲水窟中聊假日，簿書叢裏暫偷閒。幨帷車乘春同到，燈火城門夜未關。我亦林泉曾俯仰，只今雙屨又塵寰。
題祥符寺靈山閣 喻良能
一倚危欄已快哉，俯看屏障掌中開。江間碧浪循城去，天外青山入座來。隔岸幾聲聞鼓角，傍林千簇見樓臺。白雲只在孤飛處，西望關心首重迴。
武夷山 喻良能
沖佑觀前水紺色，昇真洞北山笋攢。羣峯不斷四時翠，萬壑長留九月寒。溪上桃花引漁子，雲間仙犬逐劉安。平生飽識佳山水，直作東南第一看。
天申節望闕口號 喻良能
日永凉生殿閣風，需雲宴衎慶流虹。明良叶德千齡遇，臣妾傾心萬國同。葵影緩隨羲馭轉，榴花高映御袍紅。西踰葱嶺東遼海，長屬堯封禹貢中。
試院次韻馬駒父見寄 喻良能
華髮蕭蕭知更稀，回頭五十四年非。花添病眼正臨卷，春滿故園猶未歸。止酒獨醒陶靖節，寄詩相憶謝玄暉。若爲比得新篇美，西蜀江頭錦一機。
試院七夕 喻良能
過雨秋風灑客裳，長廊廣厦更清凉。不看雲際癡牛女，細讀文中古戰場。病骨未輕聊把酒，詩情欲適旋焚香。敢辭秉燭分清夜，猶記槐黄昔日忙。
陳知府體仁和予七夕試院詩併以龍涎數十餠爲餉次韻奉酬陳每講會甚盛 喻良能
八郡經生滿鱣堂，那能斗酒博西凉。晚年刻意玄虛講，蚤歲留心翰墨場。憐我無氈寒坐客，分公燕寢舊清香。相逢一笑寧多得，歸去匆匆有底忙。
司戶李巖詹和予廬山詩二十一篇作詩爲謝 喻良能
東野龍鍾誇白首，巖詹矍鑠事清修。胸中似有九雲夢，筆下倒傾三峽流。和我七言清有味，能令三伏凜生秋。當年廬阜賞心處，恨不携公九日游。
題馮家洞 喻良能
空巖寒氣凜兢兢，入戶神清思亦澂。似應如非聲澒洞，已垂未落石崚嶒。深於豳俗藏冰室，險過文王避雨陵。刮蘚磨崖書淡墨，勝游聊復記吾曾。
校官廳新栽巖桂 喻良能
不將官舍等逆旅，故把霜根栽繞牆。他日花開映秋色，何人手折惹天香。丁寧護取森森碧，想像勻排粟粟黄。顧我疎慵百無取，未應人錯比甘棠。
參議李郎中見和次韻奉酬 喻良能
頃歲題名曲江院，及肩曾許亞宮牆。胸中闊貯雲夢澤，筆下濃薰班馬香。省直舊霑衾半白，除書行見紙新黄。和篇如出少陵手，誰謂無心賦海棠。
再用前韻呈參議李郎中 喻良能
獨冷官曹有底忙，經旬不得造門牆。雨添垂柳絲絲碧，風攪飛花片片香。顧我摧頹如病顙，羨公騰踏勝飛黄。新詩迥出南豐右，不是無香似海棠。
寄張君玉 喻良能
橘亭一別五回冬，寤寐何曾置此翁。二十五聲秋後點，八千里外月明中。夫君不寄平安信，而我方棲簿領叢。三峽江高天共遠，側身西望興何窮。
次韻周希稷詠芭蕉 喻良能
經年不接故人書，開戶逢渠了不殊。誰運七輪風裏扇，時跳千斛雨中珠。退之有意吟山石，摩詰無心作畫圖。爲愛青青無俗韻，故教移植傍庭隅。
次韻葉省幹重九樓上言懷 喻良能
水落魚龍已退藏，小樓蕭爽裌衣凉。山雲雨過無窮態，巖桂風來不斷香。已分文章成白豕，擬將富貴等黄粱。嵇康潦倒渾無取，豈復眉開一點黄。
送洪右史赴召三首  其一 喻良能
胸蟠補衮五色絲，筆驅波濤三峽詞。上追班馬真輩行，下視燕許如兒嬉。拙工廢繩那足道，巧匠縮手今當施。前途著鞭政須急，玉堂獨步非公誰。
送洪右史赴召三首  其二 喻良能
長公前日辭揆塗，少公今日被鋒車。路人共指拜內相，天子久欲登鴻儒。黄麻端擬似經訓，金蓮不獨榮傳呼。如聞書詔正填委，北轅疾驅公勿徐。
送洪右史赴召三首  其三 喻良能
月宿南斗窮何遣，爬沙脚手鈍可咍。一生冰清但糠粃，兩鬢雪白獨塵埃。達人疑劍未免按，夷途薦轂誰當推。公乎行矣斷國論，能忘料理忍窮枚。
由建寧回三山道中重陽 喻良能
征鞍初自富沙還，亂葉殷紅點碧山。客裏黄花驚度節，鏡中白髮巧摧顔。三休磴道惟頻嘆，一飯茆簷得暫閒。爲想成均新榜帖，阿奴才力勝黄間。
通判孫宗丞分餉溫柑次馬撫幹詠橘韻作詩爲謝 喻良能
珍果分柑不作疎，李衡千顆直堪奴。初嘗蔌蔌泉流齒，未摘青青香滿株。可是騷人憐楚樹，只應仙種自蓬壺。龍城當日親封殖，還有霜苞似此無。
園中口占 喻良能
舂鉏野鳬疑水鄉，湖陰山色仍蒼蒼。西風三徑有佳致，朔雪橫枝多暗香。長統遊戲自足樂，少游贏餘非所望。開林貼石興未已，瓜時逼人須趣裝。
聞交代將至喜而成篇 喻良能
三年泮水冷無氊，贏得蕭蕭雪滿顛。晚景不妨供綵戲，他鄉安敢廢詩篇。賸將杯酒澆行色，速賃雙童擔近編。任是身歸落鴈後，鄉心先抵磬湖邊。
府學職事置酒九仙以餞予行 喻良能
玉友金朋三十三，携尊相屬向晴嵐。含毫共賦黄初句，揮麈仍追正始談。再用清烟噴白澤，更霏香霧噀黄柑。俊游勝事真堪畫，華髮飄蕭只自慚。
鉛山 喻良能
三月春風暖更飄，滿山嫩綠正嬌嬈。幾聲勸我脫破袴，何處撩人婆餠焦。甘旨僅能供素髮，涓埃未有答皇朝。吾廬漸近亦堪喜，試把白醪傾綠瓢。
中秋終日霧雨予還自都下宿分水嶺夜漏約七八刻月出烏飯草薦山之東徘徊窗牖間欣然把酒對之因賦長句 喻良能
烏飯山邊白玉團，瑞光千丈溢清寒。斜穿逆旅茆茨室，正照先生苜蓿盤。聊向青天思太白，却吟飛鵲憶曹瞞。今宵不擬逢明月，更向尊前仔細看。
重陽詠菊 喻良能
年年自赴重陽約，不待陶家詩句催。便欲急呼歡伯賞，未知誰遣白衣來。紅萸有韻岳連湛，素蘂無香賜望回。何事杜陵嗔竹葉，却教從此不須開。
送伯壽兄之官上虞 喻良能
平生藝苑筆同耕，兄弟須知似友生。三載方尋夜雨約，六旬又作越中行。舉杯不學銷魂別，側耳惟聽報政聲。從此西岡數登眺，白雲飛處總關情。
賢良馬叔度和周內翰送予倅越詩見貽次韻奉酬 喻良能
一鳴一息幾千秋，風翼端宜汗漫游。筆底珠璣誰得似，胸中雲夢復何求。談餘正始人加勝，詩比黄初語更遒。西笑定應參儤直，東游聊復伴遨頭。
叔度賢良再用游字韻見貽復次韻謝之 喻良能
夕郎分閫鎮東秋，幕下揮毫秦少游。一代風流今不泯，百年文物尚堪求。交情莫逆人誰似，吟事方殷歲又遒。他日約君爲伯仲，三間瓦屋住東頭。
次韻馬叔度再用前韻見寄 喻良能
善弈從來數弈秋，勝游今作子長游。才多已覺懸河似，詩妙無勞入海求。畫月裁雲寧底巧，奔泉抉石一何遒。誰知傾盖成膠漆，笑殺如新到白頭。
過嚴瀨寄陸守務觀 喻良能
翰墨場中老伏波，揮毫快馬下晴坡。三年睿主思獻納，千里疲民頼撫摩。瀟灑郡齋方在望，飄摇征棹未能過。擬求墨妙輝衡宇，應有黄庭換白鵝。
齋宿凈明寺小飲易安齋口占 喻良能
凈明齋宿近初庚，西蜀東吳一世英。行徑九盤山犖确，流泉百折玉琮琤。頻飛兕斝顔俱渥，細聽犀談座爲傾。觴詠直多幽興足，未應不飲似公榮。
挽縣尉陳元圭 喻良能
平生自負氣雄豪，落筆文詞湧怒濤。蚤歲賢關幾雁塔，暮年花縣未牛刀。凜然風義誰能並，偉甚衣冠衆所高。我欲臨風新執紼，忍於繪事看青袍。
題確山梵安寺 喻良能
確山風物似齊山，誰著精藍亂石間。僧梵四時看紫翠，軒窗終日對孱顔。暫容借榻松風愜，更欲題詩蘚壁慳。老我還思十年事，飛來峰上曉躋攀。
鑑湖道中口占 喻良能
軋軋籃輿鑑水濱，水紋如染草如茵。繁紅零落徐娘老，遠翠低徊西子顰。猶及殘春追勝賞，不妨餘事作詩人。胸中磊磈須澆洗，未厭傷多酒入脣。
次韻王龜齡謁大禹祠酌菲飲泉 喻良能
不到稽山已十年，夢中物色故依然。憶尋絕境經幽寺，曾向東風酌妙泉。書穴雨餘雲撲地，鑑湖春晝水連天。別來喬木高多少，想見嬌鶑自在遷。
題東山謝安石故居 喻良能
江邊瀟灑東山寺，知是曾經謝傅游。一代英姿餘信史，千年陳迹付東流。暮雲初致蒼生恨，遠翠如凝妓女愁。好古嗟予生苦晚，停橈明月滿滄洲。
既游東山乘月登舟至曹娥江 喻良能
虞江波上一帆風，天水澄明夜色空。古體詩成巖影裏，新醅酒酌月明中。吚啞兩槳止還作，欵乃數聲西復東。塵滓此時無一點，恍疑身在水晶宮。
題歸宗寺 喻良能
寺因逸少曾爲宅，峯自秦皇已得名。不獨山南稱最古，故應江左號尤清。路趨絳闕山梁險，奩隠金輪石鏡明。誰信塵埃倦游客，西風還許杖藜行。
次陸務觀韻題姚復之秀才適齋 喻良能
姚子神情處處便，牀頭周易杖頭錢。逢僧與語閒終日，遣客歸休醉欲眠。應覺此生如寄耳，何妨一室且蕭然。無心更覓封侯事，納履誰能博一編。
追和陳子高贈王法曹韻 喻良能
肯學少陵對馬連，肯同太白謝汪倫。聊將文字飲一盞，不待月影成三人。門前車馬鬧遲日，陌上綺羅嬌暮春。想見流觴多樂事，酒酣人問斗升嗔。
喜待制王丈歸自夔門 喻良能
三年遥望瞿塘峽，獨立西風首重回。一騎翩翩飛詔去，片帆渺渺下江來。平生不願侯萬戶，今日重欣酒一杯。聞道日邊催覲速，不須歸路更徘徊。
次韻林參議小雪快晴 喻良能
著地晶瑩月在沙，忍寒聊作短歌誇。煖肌未辦裁駝褐，露趾唯應有革鞾。細點竹梢添爽灑，偶經梅蘂映橫斜。何當既積還消後，剩取清泠試葉嘉。
大雪 喻良能
山陰境中寒雪飛，山川明秀見應稀。嚴威不貸乘興棹，餘彩併入繙書帷。黄竹應歌姬滿曲，素花又舞謝莊衣。東郊薪者寒到骨，縱有狐裘那忍披。
送王共父 喻良能
西蜀東吳萬里程，偶然相值兩浮萍。黑頭君已登三館，白髮吾方醉六經。夜幌論文燈耿耿，春堤把袖草青青。艅艎小別須回棹，不用陽關腸斷聽。
沿檄舟行出五雲關 喻良能
畫舫朱簾出曉關，便風飛過幾重灣。路經僧舍漁村畔，身在烟霏霧靄間。驚浪沸晴輸遠浦，亂雲拖粉露崇山。偶因王事從心賞，詩語匆匆不暇刪。
挽周判院 喻良能
昔年臚唱下彤墀，名壓人頭似牧之。風動鱣堂昭武日，化行雉徑敬亭時。曾無簪筆朝端用，何以修文地下爲。我老不堪供執紼，獨將雙淚逗瑶巵。
次韻林明府何主簿唱酬之什 喻良能
向來十載願識韓，一日下車許追攀。美句已出黄初右，清談尚餘正始間。煩公筆底瀾翻水，洗我胸中磊磈山。更挽何郎入詩社，三人俱有綵衣斑。
林明府携所和詩見過次韻奉酬 喻良能
退之初過玉川家，春徑無泥草带沙。幾點飛來溪柳絮，一番開盡海棠花。窗間細雨青衫濕，袖裏新詩醉墨斜。客散酒闌還掩戶，可堪明月滿天涯。
帥參宴客於蓬萊閣林參議有詩次韻呈府公 喻良能
久以嘉謀贊邇英，暫分東淛慰蒼生。閒携僚吏揮金盞，更遣娉婷吹玉笙。霖雨千巖垂欲作，孤舟野水未妨橫。匪因衮繡歸黄閤，還念知章在四明。
次韻王待制劉侍郎倡和 喻良能
衮衣猶未趣東歸，吳會先傳蜀道詩。急峽高江追子美，清風明月笑嚴維。花圍白帝行春日，香藹黄堂坐嘯時。顧我迂疎堪底用，强顔薪粟效支離。
次韻林致甫參議西園宴集 喻良能
西園瀟灑似蓬丘，容我追隨飛蓋游。一一娉婷供笑語，雙雙鸂鶒對沈浮。嵁岩窈窕如天造，洞壑清泠與目謀。欲識清歡兼卜夜，東山月色足淹留。
讀林公懿誠竹軒集次韻卷首一篇 喻良能
南渡詩流復數誰，爲虞作樂只聞夔。細看出脇穿心句，想見裁雲畫月時。此集自應傳異域，吾生還恨不同期。先唐作者誰堪並，奴僕微之輩牧之。
次韻林參議七月七日見示新作 喻良能
曉雨初過溽暑收，微雲澹月作新秋。清風政對三休閣，絕景還思八詠樓。緱嶺當年乘白鶴，銀河此夕渡癡牛。壽觴一舉烘堂樂，凈洗胸中萬斛愁。
次韻奉酬林明府詠梅 喻良能
政足廉平詩更佳，鐵腸還解賦梅花。律傳和靖未多葉，名接水曹今幾家。丹粉詎須煩巧妙，清新止爲寫橫斜。擬携卷軸江東去，乞與詩仙作意誇。
偶成 喻良能
寓居東青城北端，夏室陰陰簟色寒。瓜盤那復集蠅蚋，研沼似欲生波瀾。奇奇怪怪石幾壑，謖謖蒼蒼竹數竿。枕扇衣斑自不惡，時文思索媿空餐。
裴園小集鄭汝諧同年有詩次韻奉酬 喻良能
慈恩鴈塔題名處，回首端如夢寐中。千里遠從當日別，一樽重喜此時同。飛騰我久欽公輩，潦倒君當恕此翁。異日尚期塵史冊，事功那敢廢磨礲。
次韻宇文舍人見貽之作 喻良能
不見褚公今二年，重來青眼尚依然。偃松篇美天猶和，正殿班清人孰先。今日赤墀煩暫立，他年黄閣徑須遷。白頭賓客無聊甚，只待吹噓送上天。
張使君生辰 喻良能
綠茸紅糝細團枝，天上麒麟瑞此時。風度冕旒嘗見問，威名草木自應知。當年玉燕生燕國，他日金貂侍漢墀。再拜祝公何所似，勝游長與赤松期。
讀初寮集呈王宗丞 喻良能
初寮文律冠中京，晚歲深嚴三折肱。清處月中仍聚雪，高時風裏政摶鵬。家聲不墜推王粲，句法能傳有杜陵。剩作詩文追漢魏，非公誰不閼溪藤。
記六月二十日湖上所見 喻良能
羽客相携六一泉，炎歊立變曉凉天。陳朝古檜參天瘦，和靖孤墳傍竹偏。却向蘇堤剝新芡，更尋蕭寺聽寒蟬。長吟小醉歸來晚，足底清風似欲仙。
六月晦日同樓少府由錢塘門至上竺遂遊下中竺憩冷泉亭塗中記所歷 喻良能
聯輿緩步踏葱蒼，十里荷香雜稻香。庚暑此時無一點，秋風明月灑長廊。林間巖洞侵衣潤，水際亭臺徹骨凉。何處山泉落簷溜，恍疑飛雨曉浪浪。
次韻范伯廉機宜病起見寄 喻良能
夫君自是穎囊錐，何事翻爲滄海遺。造化小兒聊戲劇，山林大藥豈無資。得閒因病還應樂，信手揮毫却有詩。休歎銀盃成羽化，會須拔劍撥年衰。
中秋示仲文弟 喻良能
古來佳節是中秋，今比重陽許燕游。已覺冰輪無限好，不須玉斧更重修。三飛驚鵲紛無定，一點閒雲凈不留。况有阿連同綵戲，何妨呼酒互相酬。
次韻王宮教見貽之什 喻良能
家住濤江東復東，渺然雲浪接晴空。半生仕路崎嶇裏，十畝家山杳靄中。來往未成三徑樂，笑談還喜一樽同。强將俚語賡妍倡，曹鄶端慚齒衛風。
長至憶天衣舊遊寄王狀元 喻良能
去年連轡到朝陽，紅日初添一線長。八俊偶同人已羨，四難俱得計真良。澆腸竹葉驚深碧，插鬢梅花咤淺黄。回首只今深似夢，雲山烟水正相望。
次韻奉酬黄泰之狀元見寄 喻良能
千佛經中第一人，明光前殿奏雄文。論心詎止稱三益，識面端能勝百聞。疇昔清談如扣玉，只今佳句欲凌雲。高情已出蘇州右，未用清香掃地焚。
挽吳春卿舍人 喻良能
出處平生似昔賢，高風勁節凜朝端。回天議論心無歉，脫腕文章世所難。斫鐵叫天蠻獠服，調羹滿鉢里閭歡。定應直筆書英躅，留與千秋後代看。
除夕 喻良能
夜永燈明歲又除，依然坐冷乏氍毹。平生潦倒如中散，大半交游今左符。未辦黄精除白髮，漸驚玉水點銀鬚。欲論舊事無人共，閒把香醪細細𣂏。
過東亭湖 喻良能
籃輿詰旦過東亭，日出烟銷十里平。翠袖舞風菰葉舉，紅粧照水藕花生。恨無釣艇浮深碧，頼有吟毫賦曉晴。歸對老人誇勝賞，從今不數鑑湖清。
席上 喻良能
奉常珍重末僚情，許以疎慵簉俊英。已辦初筵酬物色，更將餘事到詩盟。貪吟不惜揮貂筆，忍醉何妨釂兕觥。細踏芳菲過腴潤，桃蹊紅雨報新晴。
送陳給事帥四川  其一 喻良能
四海繁華一蜀都，君王謀帥意渠渠。百城赤子煩摩撫，一代長材獲展舒。玉壘倚空充屏翰，鐵衣如洗護儲胥。袴鞾帕首郊迎處，想見旌麾入境初。
送陳給事帥四川  其二 喻良能
禮樂詩書一世英，碧油青鬢二難并。慣看詞翰流三峽，剩有精神驅五兵。暫向坤維聊鎮撫，却歸天闕致昇平。明年春水如天日，綵鷁乘風向帝京。
姜春坊以詩編見貽借題雪堂圖韻作詩爲謝 喻良能
紅顔話別浦邊秋，白髮同爲帝里留。璧水庸庸參末坐，春坊犖犖冠名流。功名君且登麟閣，出處吾行具釣舟。餉我一編清似玉，五言端的繼蘇州。
李大著惠示詩卷次韻首篇爲謝獻之 喻良能
辱贈舂容卷軸新，懸知蚤歲擅詩聲。千林有韻霜風勁，一點無塵霽月清。細味班香兼宋艷，自慚白俗與元輕。欲哦惡語賡妍倡，一夜昏花對短檠。
史丞相生辰  其一 喻良能
姓名久已覆金甌，一品師臣德業優。黼扆尚詢黄髮舊，衮衣難伴赤松遊。松筠勁節高三事，桃李濃陰徧九州。蕭葉楊門端可繼，只今衮衮富公侯。
史丞相生辰  其二 喻良能
長才蚤立太平基，奧學曾爲帝者師。謀叶不資同列斷，規存長許後人隨。金魚玉带今誰似，橘綠橙黄景最宜。再拜祝公千萬壽，三江細酌入瑶巵。
洪右相生辰  其一 喻良能
鳳將南呂入筩聲，節近中秋協氣橫。玉燕呈祥生碩德，金甌覆字佐昇平。望同北斗泰山重，操與秋霜烈日爭。昨夜清臺占越分，中台星带老人明。
洪右相生辰  其二 喻良能
黄閤調元鬢未霜，祇應書考似汾陽。懇辭閶闔沙堤路，暫樂蓬萊燕寢香。茂烈未饒周叔虎，英詞寧謝漢班揚。會看繡衮重催起，快卷三江入壽觴。
次韻和宗郎中中秋不飲 喻良能
暮烟收盡玉盤生，是處同欣此夜晴。雲斷三山凝紫翠，星稀萬里湛虛明。低臨朱箔千尋白，高並銀潢一派清。頼有綵衣堪醉舞，殘樽深夜更重傾。
挽司理奉議樓公 喻良能
老爛爲儒山澤臞，半生辛苦就名譽。三千白髮身無事，一點青燈夜讀書。真率杯盤如洛會，崎嶇巖壑似陶廬。欲知老淚揮難盡，灑徧霜飆更濕裾。
次馬撫幹韻贈黄泰之狀元 喻良能
褎然射策向明光，紫禁春深日正長。風細御爐烟冉冉，天晴宮柳絮茫茫。玉階親奉唐虞問，綵筆濃薰班馬香。千佛經中名第一，鴻文端不數長楊。
次韻王侍御題詩史堂 喻良能
欲識當年泣鬼神，詩皆絹婦與虀辛。洗空千古無凡馬，稱到於今有幾人。肯與齊梁充後乘，只應蘇李是前身。豐碑更著最佳處，傳示宜過一萬春。
十月二十三日携家遊裴園 喻良能
笋輿趁曉踏銅駝，休暇仍逢景色和。閒挈壺觴游翠靄，盡呼兒女看滄波。茫茫烟渚羣鷗下，隠隠晴虹短棹過。最是小春奇絕處，梅花破萼未全多。
謝中書施舍人宴集 喻良能
紫微高義篤同年，邃宇開筵近臘寒。綠蟻醅濃粘玉盞，紫駝峯美照金盤。醺酣上頰生春意，文字清談卜夜闌。更辱盤飱餽黄髮，顧慚珍報乏琅玕。
試諸生直廬書事 喻良能
長日初隨綵線還，陰陰簾幕曲欄干。白袍三百近洙泗，青桂兩株如廣寒。下筆萬蠶爭食葉，爲文三峽瀉驚湍。誰知潦倒真無補，不媿無氈媿素餐。
安撫大資李參政生辰  其一 喻良能
仙李盤根幾百秋，我公勳業比伊周。推恩已解宏元化，戢患猶能庇七州。不日定爲黄閤老，他年應伴赤松游。三江願得渾爲酒，壽斝年年給獻酬。
安撫大資李參政生辰  其二 喻良能
崧嶽生申占臘前，預將和氣作春妍。蟠桃結實三千歲，蓮葉成巢幾百年。聊向蓬萊開燕寢，即紆衮繡畫凌烟。只應便是神仙事，方丈瀛洲却未然。
次韻宋嗣宗梅花  其一 喻良能
野外江頭一樹垂，正當霜後臘前時。清如弘景松臨閣，韻似淵明菊映籬。鐵石廣平曾作賦，風流水部亦哦詩。却愁折向粧臺下，莫遣佳人取次知。
次韻宋嗣宗梅花  其二 喻良能
洗盡紅粧見玉顔，一年相別此時看。房陵粉水休爭白，姑射冰肌巧耐寒。自愛一枝橫竹外，未須千樹繞江干。東風也是相欺得，已作和羹一點酸。
次韻謝察院田寺丞倡酬之作 喻良能
兩翁辭采偶同時，春草還應夢謝池。出月穿天端有意，掀雷抉電豈無期。推門不作孤吟苦，擊鉢猶嫌得句遲。顧我無才難入社，焚香時許誦清詩。
平湖 喻良能
平湖瀲瀲浸葱蒼，畫出風烟十畝强。蜜曲六從霜後熟，玉芙蓉向露中芳。新開石洞連松碧，低結萸房映菊黄。最愛隄邊秦地柳，一回春到一回長。
思歸 喻良能
五載懷歸不得歸，故園想像每依依。蠶生村落桑黄長，麥熟田家稚子肥。谷鳥緩歌金縷曲，籜龍渾著老萊衣。一篇未就張衡賦，漫向成均詠式微。
挽周子及 喻良能
灑落孤標迥不羣，胸羅星宿富多文。兩科擢第未爲貴，八事籌邊堪策勳。鯁亮諫辭端似賈，崎嶇宦路僅勝蕡。我慚不執雲溪紼，空望雲溪溪上雲。
顯謨左司周公元吉將漕湖北一時名流賦詩餞行予與左司同出於詹事周公之門爲同門同居班列二年爲同朝同考類試於貢闈爲同寮三者既同契好彌篤於其行也作長句以送之 喻良能
微雲疎雨凉新秋，皇皇玉節摻不留。夫君不憚原隰險，聖主坐寬宵旰憂。巴音聊復祖行色，楚水恨不尾仙舟。籍籍預傳新漕輓，汗青未數富民侯。
黄泰之郎中以潮陽詩見貽次韻一篇奉酬 喻良能
千里潮陽喜政成，五年重會帝王城。尺書不寄頭俱白，一笑相逢意已傾。輝采共看新列宿，風流猶記古州瀛。詩編總是驚人語，怪得年來太瘦生。
贈樓尉 喻良能
誰識尊前戲綵身，鬚髯如棘鬢如銀。久爲朝士空餐甚，又見秋聲滿耳新。元亮祇思三逕樂，子雲何事九衢塵。襟期蘭契如君少，未可匆匆動去輪。
挽提宮知丞周公 喻良能
妙齡馳譽滿東吳，落筆驊騮走坦途。四十年來鳴道學，一千人內最羣儒。二松不負經綸志，三逕真成隠遯娛。老我與君端莫逆，遺文時閲漫長吁。
送曾大卿將漕江東 喻良能
公去何嘗負二宜，要持玉節瑞明時。江畿列郡皆爭睹，臺閣名流總賦詩。鵰鶚暫爲雲外舉，鳳凰終集上林枝。近臣侍從多虛位，會見回帆春色隨。
悼吳居厚 喻良能
學問從來著月評，慈恩何事欠題名。賢哉難老堂雖就，惜也陳情表未成。疇昔幾回同把酒，於今一涕獨霑纓。張公當日稱操履，江漢傷心晝夜傾。
由之流溪回亭午苦熱小憩牧馬寺 喻良能
長途畏日欲流金，聊向招提覓快襟。翠合苔痕人寂寂，凉生柏影院深深。苦無俗物敗佳思，况有寒泉醒客心。一餉清風寄蘄竹，又飛征蓋指城陰。
九日偕成均同官北山登高二首 喻良能
輕霞朝日兩微茫，沙路駸駸十里强。照水有情楓葉赤，倚崖無數菊花黄。興酣爭舉凌雲筆，醉熟重浮灧海觴。明日蝶愁人亦懶，未須歸去苦匆忙。
之官括蒼道出涵碧因題四韻以繼賓客劉公之後塵云 喻良能
平生性僻耽山水，不願加封萬戶侯。但得雙魚長到眼，未須萬壑更爭流。只今奇絕齊三洞，自昔流傳徧九州。記得當年小盤礴，坐令炎赫變清秋。
再遊東陽 喻良能
十年不到還重來，往事一夢真悠哉。尋幽已訪涵碧寺，乘興欲上吳寧臺。蒼松怪石雖飽覽，黄鈿拒霜猶未開。白雲西來入我念，又馭兩腋清風迴。
松峭山傍偃松昔嘗過之爲賦長句今三十有六年矣復至其下慨然有感因次韻 喻良能
人日肩輿度曉峯，長松偃蹇倚晴空。幾年不見根如鐵，老境重來鬢似蓬。獨樹未須誇老杜，五楸那復論韓公。青幢翠蓋貌難似，想見霏霏烟雨濛。
遊下巖過松峭祠傍偃松又賦長句 喻良能
誰將秋色替雲峯，萬里炎歊一洗空。細雨復青池上草，西風頓白鬢邊蓬。聊同吾黨二三子，來訪山中十八公。更擬夜深乘月到，要看香霧共冥濛。
州宅 喻良能
古栝提封接日畿，專城皓首有光輝。全家飽煖君恩重，屬邑豐登公事稀。一簇樓臺居洞府，四時風景對屏幃。多慚郎省無裨補，丐外猶能占翠微。
次韻奉酬王給事見貽之什 喻良能
誰知州宅似精廬，山繞簷楹水繞除。堂靜惠風長細細，樓高烟雨又疎疎。貧如坡老工餐菊，性似邊韶懶讀書。頼有嵩山王給事，作詩貽贈問何如。
簽廳落成爲賦長句 喻良能
幕中英俊許誰先，一一驊騮擬著鞭。老我漫誇森畫㦸，夫君端稱泛紅蓮。鳩工已見成輪奐，載酒何妨醉聖賢。聞道公餘多暇隙，定持椽筆籋雲烟。
對廳口號 喻良能
歡聲喜氣溢黄堂，解慍風清化日長。簪紱盡傾千里目，冕旒遥祝萬年觴。韻敲碧玉檀欒嫩，色鬭紅粧菡萏香。共慶龐恩新浹洽，聖君文母壽無疆。
十一月十日同幕府諸公游郡圃葉撫屬得梅花一枝馬撫屬有詩因次韻 喻良能
橫枝十月要清詩，南國今年爾許遲。夢繞故山千疊疊，眼看新萼一枝枝。欲知影瘦香微處，未稱天寒日暮時。却憶玉溪當日樹，淺霜深雪總相宜。
次韻木藴之狀元義烏道中一首 喻良能
奔走塵埃老未休，每思上下兩巖稠。關心簿領三書考，回首家山兩換秋。搘腹自憐鷦鼴小，江湖誰計鴈鳬留。又遮西日長安去，慚媿平生馬少游。
送黄機宜叔愚歸省四明 喻良能
灑落孤標第一流，笑談傾座氣橫秋。聊參機密東州幕，曾與風流玉局游。聽雨忽驚形夢寐，臨風那肯更遲留。橘堂想像多佳致，恨不追參李郭舟。
愛山 喻良能
公子漫誇金谷富，先生祇愛玉川貧。山中矯矯七君子，堂上皤皤四老人。時引壺觴聊自醉，肯教鵝鴨惱比隣。深紅淺白兼穠紫，看取林園十畝春。
彥禮知丞上巳過訪流觴於愛山之曲水 喻良能
年來曲水競流觴，元巳夫君訪草堂。波撼石麟杯斚亂，風翻花片笑談香。哦松適意清篇富，閉戶端憂白日長。更約來年春好處，重來相與醉滄浪。
次王待制維舟弄水亭韻 喻良能
萬里浮江更絕湖，扁舟東入霅川圖。莫言舊菊荒三徑，須信中流待一壺。今日詩筒煩遠寄，昔年樽酒記相呼。立朝大節人能說，月在青天影自孤。
三月二十四再到永祐陵 喻良能
扁舟投曉出重城，春浪初肥綠滿汀。竹裏幾聲泥滑滑，河邊十里草青青。人家艾葉驚飛燕，水面楊花點翠萍。漸近昭陵佳氣集，五雲松柏喜重經。
己酉中秋 喻良能
磬湖秋半溢清波，一歲月明今夕多。剩辦新詩娛老境，滿傾太白醉冰娥。一天風露寒衣袂，舉室兒童雜笑歌。不是鈷潭奇絕處，未妨丁夜更娑婆。
盆池 喻良能
小鑿方池供醉吟，纔添斗水浪偏深。瑩心未數寒泉井，明目何須寸碧岑。樹影落時清浸玉，魚鱗動處細浮金。年來點檢曾經汲，唯有澆花趁日陰。
中秋愛山翫月 喻良能
年年秋半在長安，今夕園林且盡歡。一笑團欒人似月，十分瀲灧酒生瀾。徧簪丹桂香巾袂，盡吸清輝澡肺肝。飲罷月斜吟興動，揮毫風露一天寒。
次韻何茂恭重陽前二日見過 喻良能
西風籬落興悠然，秋影橫江鴈貼天。短髮未成吹帽飲，高吟先贈把茱篇。黄花一笑小重九，青眼相看又四年。欲試烟波釣竿手，南湖同上月明船。
磬湖之側累拳石爲山巖谷幽邃有巫廬台霅之趣因成短篇 喻良能
背湖臨檻碧崔嵬，萬壑千巖咫尺開。坐覺巫峯天際落，忽驚廬阜眼中來。地偏未害心還遠，潭小何妨水自回。竟日相看兩不厭，老夫真箇似童孩。
次韻奉酬參議林郎中見貽之作 喻良能
紫宸疇昔幸同朝，去國俄驚數舍遥。輕細難沾時服賜，氤氳正想御香飄。年加頼有斑衣戲，心靜真同桂隠招。龍瑞此時探禹穴，天津何日渡京橋。
自題木假山 喻良能
根幹輪囷蔽馬牛，何年飄泊寄滄洲。幽巖邃壑漁罾得，百巧千奇雲浪鎪。好喚老泉來作記，肯將居士與同遊。畢宏韋偃丹青妙，畫得天然意緒不。
次韵奉酬茂恭送茉莉重臺白蓮 喻良能
異暑歊然金欲流，縞裙練帨兩宜秋。笑他山谷誇黄鈿，欲學令狐賦白樓。粉筆有心爭試巧，紅粧無面可障羞。明來自足映茆屋，况有詩輕萬戶侯。
亦好園海棠秋開紅英滿樹 喻良能
微雲澹日映寒流，畫出西園一幅秋。白帝幻成紅玉蘂，金風吹綻碧枝頭。睡餘艷艷真妃子，夢罷愔愔一解愁。熟賞細看須著句，爲君重賦紫綿揉。
次韻張持荷桂花 喻良能
別駕風流繼竹林，名園幽榭水雲深。勻鋪葉底森森碧，細糝枝頭粟粟金。酒酌香浮杯面蟻，詩成霜灑月中砧。清芬冉冉仍多韻，不比晴窗一穗沉。
庚戌中秋病起言懷 喻良能
病來十日不飲酒，起對中秋良可人。銀漢迢迢清未了，金波瀲瀲浄無塵。艷歌未暇成三疊，美醖何妨釂十分。記得昔年當此景，厭厭夜飲在成均。
九日亦好園小集 喻良能
疎雨蕭蕭岩桂香，西風驅冷作重陽。池塘秋草還爭綠，籬落寒花未肯黄。又是一年新度節，何妨九客共飛觴。園亭低小殽蔬陋，不比龍山吟帽狂。
雪  其一 喻良能
密雪乘風逞素肌，穿窗透隙入簾幃。漫空隠隠瓊瑰屑，亂眼紛紛鷗鷺飛。三客新成梁苑賦，六花又舞謝莊衣。回思拜表明光罷，携得香烟滿袖歸。
雪  其二 喻良能
長風永夜攪青冥，曉起寒光亂眼凝。回旋舞空端入畫，飄蕭著水自成冰。松篁被練三千士，岡阜瑶臺十二層。茆舍倍添薪火費，只因無事讀書燈。
題淵明祠堂 喻良能
宅邊雖有五柳樹，歸去已荒三徑園。平生胸中羞五斗，偶爾城市羨華軒。盈樽濁酒自可漉，得趣古琴那用絃。欲知耿耿忠憤意，甲子斷自永初年。
輦下言懷 喻良能
馬蹄重踏帝京塵，七載江湖飽問津。白髮有人疑甲子，清齋無日不庚申。不才詎敢誣明主，厚祿那能羨故人。乞得泮宮閩粵去，未妨閒處著吾身。
桐汭 喻良能
東汭波吞岸，西桐水見沙。祠山千古盛，州宅四時嘉。前直三峰峻，旁連大洞呀。黄南清港曲，織女小橋斜。野店籬爲戶，春山繭作花。烏羊難入饌，青果頗宜茶。綳錦饒新筍，槍旗富嫩芽。靈山古佛地，丹井列仙家。鐵冶名猶壯，金牛跡尚漥。滯留三載久，詩板滿煙霞。
試院中秋效諸進士作月湧大江流 喻良能
團月臨清夜，平分一半秋。輪侵斜漢迥，色湧大江流。皎皎驚飛鵲，亭亭喘卧牛。一川寒練靜，十頃素光浮。碎彩通袁渚，餘輝謝庾樓。翻思杜陵老，岸草泊檣舟。
由上饒之貴溪舟中書事 喻良能
日月三秋杪，江山萬象殊。小舟浮舴艋，廣信出闉闍。草木關詩律，雲煙入畫圖。水清沙可數，景好句難摹。汀際寒鳴鴈，檣端晚噪烏。樵村人語靜，商櫂夜燈孤。冷水尋宵泊，焦灘就曉餔。霧銷分浦溆，風定少帆蒲。愛日生篷背，奇峯湧坐隅。芙蓉多落蔕，楊柳有枯株。楓葉紅綃翦，蘆花白雪鋪。翩翩兩行鷺，泛泛一雙鳬。斷岸幾千尺，誅茅間一區。鷀巖清港急，龍瀨碧濤麤。斷已憑三老，那能貴一壺。酒壚勞問訊，漁艇費招呼。鮮鯽還堪買，香醪亦任沽。不妨成酩酊，聊復免馳驅。汭口真蕭鎮，錢倉豈舊爐。藂篁驚外裹，怪石覺中刳。漸喜三吳近，寧辭十里紆。波平如瀉鏡，罡密似連珠。嘯咏知誰和，欹眠只自娛。市聲喧弋邑，山雨鬧蓮湖。擬傍桃花宿，容繙貝葉無。鳥棲方艤檝，鯨吼又乘桴。野菊新收艷，官梅未吐鬚。貴溪端爽灑，賤子小踟躕。王事三旬外，舟程六驛逾。更判弦月上，應得綵衣趨。
爲柴懷叔殿院題世綵堂 喻良能
慶積門闌久，祥鍾家世醲。乘驄驚創見，戲綵覺重逢。鮐耋頻三喜，孫曾見八龍。年齡開九秩，孫子享千鍾。奕葉今榮耀，蟬聯舊素封。家風追萬石，眉壽擬三松。畫棟侵銀漢，平池浸碧峯。同心木芍藥，並蔕水芙蓉。委曲顔常悅，騫騰色愈恭。會須陶謝手，覓句細形容。
題東林寺 喻良能
江湖大蘭若，廬阜一東林。砌遶琮琤水，門羅翠碧岑。煙雲千古色，松檜四時陰。岸幘銷塵慮，凭欄凈客心。殿成神運力，泉出虎跑音。溪在思元亮，堂荒憶醉吟。圖傳三笑粲，閣擁五杉森。貝葉應難訪，經臺已莫尋。僧袈何代朽，佛影幾時沉。晉輦黄埃久，殷碑蒼蘚深。不妨閒弔古，誰復爲沾襟。香火惟蓮社，傳流直至今。
送參議李器之 喻良能
人間今北海，天上謫仙人。雄論堪醫國，新詩可泣神。摇毫雲落紙，揮麈坐生春。芸閣登吟慣，綾衾入直頻。三十辭故里，二載宦全閩。婉畫裨南閫，英名動北辰。惠風吹別思，細草碾征輪。行矣躋華要，聲猷日日新。
釋奠禮成上安撫大觀文十四韻 喻良能
鉅宋中興日，全閩極治年。保釐須碩德，鎮撫頼真賢。燕寢何曾逸，儒宮最所先。上丁將蕆事，仲月乃修虔。鉶鼎參罍洗，犧尊間豆籩。低昂衮繡服，拜起冕旒前。庭燎明如晝，爐薰滃似煙。曏風人引領，觀禮士填咽。闔郡讙聲沸，熙朝盛事傳。僖公甘避路，常相敢差肩。宜有新詩播，庸昭美化宣。陋儒何幸會，典禮獲周旋。南紀非工部，中和豈子淵。斐然形頌述，深媿采芹篇。
夜宿浮石山崇福寺上方題壁 喻良能
窈窕尋支徑，縈紆度密林。岸回溪更駛，峯轉塢逾深。僧梵雲邊寺，鐘魚竹裏音。解鞍生妙興，倚檻凈煩襟。永夜凉飆動，初秋爽氣侵。巖空寒溜滴，壁靜候蟲吟。香篆窺孤宿，燈花伴獨斟。不諳塵外趣，誰識此時心。
湖上用王茂材同年韻 喻良能
木落長空浄，秋深爽氣多。澹煙浮遠樹，晶日泊平蓑。小艇浮深碧，孤筇曳慢坡。菊花簪雪鬢，桑落灧金荷。妙興追潘岳，清游軼永和。何當命菱角，唱我醉時歌。
過分水嶺初出建寧界 喻良能
辛卯踰閩嶠，淳熙出建關。瀰漫第五渡，險絕百重山。近夏凉風發，新晴麗景還。翠烟飛縹緲，好鳥語綿蠻。密樹青羅幄，連峯碧玉環。野英紛剨剨，巖溜碎潺潺。小艇橫清泚，飛橋截碧灣。機舂流水激，架厂石崖慳。紫笋和泥采，青梅带葉攀。未能供旨味，聊得悅慈顔。取醉三盃適，欹眠一餉閒。自憐霜鬢白，人羨綵衣斑。物色揮毫裏，家山隠几間。狂歌聊爾耳，同志儻吾刪。
送江充之郎中知溫州 喻良能
巖廊拱神聖，岳牧用才良。委寄晉藩鎮，飛騰漢省郎。縑推非矯激，綿蕝豈尋常。花粲揮毫玉，風生漱齒霜。兒童騎截竹，父老候甘棠。五馬晴薰細，雙旌曉月凉。清香凝燕寢，春草夢池塘。乳哺蘇民瘼，生薪束吏行。謝樓山色凈，孤嶼海天長。信美毋多戀，遄歸覲建章。
送趙達明太社知江州 喻良能
天上佳公子，人間少吏師。文華紳笏服，名字冕旒知。剸决監州日，舂容栗社時。未成持從橐，聊復把州麾。京邑期蒙福，湓城望寵綏。朱轓臨境土，竹馬走童兒。去獸同均輩，蠲逋繼濬之。政成遄入覲，獻納日論思。
東宮生辰 喻良能
寶歷天重啟，皇圖日寖昌。九重資燕翼，萬國仰元良。玉律秋初杪，金飈歲正穰。前星輝采盛，少海慶源長。甲觀祥煙滃，春宮協氣翔。千秋佳節勝，四莢瑞蓂芳。瓜棗欣初獻，蟠桃慶乍嘗。庭羅六佾舞，天薦九霞觴。銀榜彌生耀，銅扉粲有光。讙聲連紫極，喜氣溢穹蒼。冊錫雕珉煥，旗頒青輅揚。衣惟珍黻冕，音不嗜宮商。問寢同周發，隆師過漢莊。猷爲規禹啟，翰墨掩鍾王。化被賓詹屬，恩沾左右坊。善三今獨冠，明兩古難方。陸贄言猶采，宣尼訓敢忘。本支綿百世，羽翼貳巖廊。宿忝宮僚舊，曾霑兌澤滂。願斟滄海酒，歲祝壽無疆。
留別王狀元二十四韻 喻良能
才大文章伯，忠純社稷臣。七州鍾秀異，孤嶼賦精神。德藴圭璋潤，胸涵海嶽春。麟經頻得雋，槐市早稱珍。宿弊時方革，皇綱上正親。大廷清問降，空臆讜言陳。力補嚴宸衮，深攖睿主鱗。一元追董相，多詐恥平津。文擅無雙價，臚傳第一人。聲華飛宇宙，風采聳簪紳。貴紙寧堪數，回天僅足倫。施行均令甲，奬諭見絲綸。未覆金甌墨，聊爲綠水賓。愛民如赤子，束吏似生薪。鑑水書題徧，稽山賦詠頻。却梅清節著，誣狗滯寃伸。賤子嗟何幸，同年蓋宿因。糟糠聊攝局，山水獲聯茵。醇酎容霑醉，新詩許效顰。獨蒙青眼舊，端異白頭新。酬倡幾千首，從游殆十旬。笑談將契闊，肝胆政輪囷。帝夢方思說，天民竚起莘。不才雖苦窳，終始願陶鈞。
亦好園羣花盛開戲成  其一 喻良能
小圃初乾曉雨，雜花爭試新粧。揉色似觀濯錦，吹香如過河陽。
亦好園羣花盛開戲成  其二 喻良能
三歲無諸國裏，青春不是花時。今日小園春半，百般紅紫芳菲。
題李通判斷橋圖  其一 喻良能
平生心地夷坦，一旦足跟嶮巇。不是籃輿安穩，只應神物護持。
題李通判斷橋圖  其二 喻良能
橋上笋輿岌岌，橋下浪波沄沄。但覺往來無惱，不知觀者傷神。
書趙德莊詞後 喻良能
老眼看書成霧，介菴墨妙金篦。波底斜陽紅濕，絕勝彩筆新題。
訪何茂恭於南湖作三絕句  其一 喻良能
十里相望烟樹，旬月不絕籃輿。漱石枕流戲綵，浮家泛宅南湖。
訪何茂恭於南湖作三絕句  其二 喻良能
南湖綠髮居士，恰少磬湖八年。掀雷抉電傑句，出月穿天大篇。
訪何茂恭於南湖作三絕句  其三 喻良能
啼饑妻子眼底，厚祿故人日邊。一錢不直誰念，五十無聞自憐。
茂恭見和再用前韻奉酬  其一 喻良能
朗朗百間羊肸，森森千丈長輿。一身宜著臺閣，半生流落江湖。
茂恭見和再用前韻奉酬  其二 喻良能
憶昔永新番水，俱吏江左三年。不作載苡馬援，聊爲留犢苗篇。
茂恭見和再用前韻奉酬  其三 喻良能
少陵時時醉裏，子山日日愁邊。白髮新來滿鏡，故人萬一能憐。
磬湖居士得片石于斗坡山其長五尺其廣一尺有咫聳拔孤秀縝密溫潤絕不類此間石疑自他山飛來因目之曰飛來石 喻良能
六丁驅石日本，墮落斗坡山中。一片蒼珪紫玉，幾回秋雨春風。不假鎸鑱刻削，自然巧妙嵌空。居士置之朝爽，是謂飛來小峯。
題齊山翠微亭 喻良能
山深雲氣多，撥雲尋徑入。但覺襟袖寒，不知濃翠濕。
賦竹 喻良能
冥搜高出月，幽思渺裁雲。擬遣窮愁去，那能無此君。
海棠塢 喻良能
晴塢夕陽媚，煖梢春意留。詎須吞絳蘂，方解解人愁。
七峰亭獨坐 喻良能
嶼岫新亭好，悠然見七峯。凭欄吟不盡，春色與秋容。
水樂洞 喻良能
近聽千絲急，遥聞一磬清。恐傷詩肺腑，不作斷腸聲。
曲水 喻良能
不是山陰畫，清流曲更方。欲知三面景，絕勝九回腸。
方池 喻良能
四角朱弦直，雙橋小霓欹。寒星夜稀密，冷浸一枰碁。
弄月亭 喻良能
掬水弄漣漪，清輝碎更隨。人間無太白，欲捉可憑誰。
紫君林 喻良能
此君仍佩紫，直節自來孤。欲倩文夫子，招邀入畫圖。
小山 喻良能
峯秀因拳石，溪清見髮魚。毫釐辨喬梓，咫尺有匡廬。
石洞 喻良能
此秘昔未覩，斲雲今始開。蒼松臨怪石，宜號小飛來。
竹巖 喻良能
怪石誰雕斲，蒼蘿翠木斜。幽巖畫屏倚，却憶柳州誇。
石塘 喻良能
野色知何處，松邊竹外塘。雨餘紅菡凈，風起白蘋香。
飲茶 喻良能
清風生兩腋，雪乳啜雲團。便擬乘風去，翻嫌縛小官。
懷東嘉先生因誦老坡今誰主文字公合把旌旄作十小詩奉寄  其一 喻良能
文章無正體，源浚流乃深。能者主宰之，古來非獨今。
懷東嘉先生因誦老坡今誰主文字公合把旌旄作十小詩奉寄  其二 喻良能
大雅久不作，淳風日澆漓。挽回既狂瀾，此道非公誰。
懷東嘉先生因誦老坡今誰主文字公合把旌旄作十小詩奉寄  其三 喻良能
三賦成會稽，四集始東楚。一洗凡馬空，斯文有宗主。
懷東嘉先生因誦老坡今誰主文字公合把旌旄作十小詩奉寄  其四 喻良能
對策婉而切，奏疏忠且純。風行水自波，至哉天下文。
懷東嘉先生因誦老坡今誰主文字公合把旌旄作十小詩奉寄  其五 喻良能
退之在元和，昌言主文字。揚鑣踵芳塵，公乎得無意。
懷東嘉先生因誦老坡今誰主文字公合把旌旄作十小詩奉寄  其六 喻良能
作詩必坡老，作文必歐公。欲知鳴道心，端與二公同。
懷東嘉先生因誦老坡今誰主文字公合把旌旄作十小詩奉寄  其七 喻良能
直道蓋中朝，雄名橫六合。吾道其非邪，胡爲未舟楫。
懷東嘉先生因誦老坡今誰主文字公合把旌旄作十小詩奉寄  其八 喻良能
三讓始循牆，一麾嘗屢把。夔門德政碑，深鑱仍大寫。
懷東嘉先生因誦老坡今誰主文字公合把旌旄作十小詩奉寄  其九 喻良能
不見我公久，摇摇動心旌。敢以一瓣香，爲公罄精誠。
懷東嘉先生因誦老坡今誰主文字公合把旌旄作十小詩奉寄  其一○ 喻良能
蘇公亦有言，公合把旌旄。庶使湛輩名，亦與峴山高。
曝書 喻良能
秋陽千里曬，聊復曝吾書。自笑年來事，昏眸眩魯魚。
池邊樹 喻良能
礫索池邊樹，疎花照淺清。雖無却月觀，且有一枝橫。
汲水 喻良能
山泉盈石坎，抱罋每相從。不敢傷蝌蚪，疑能化小龍。
賞月 喻良能
雲盡天容靜，冰輪故故圓。廣寒宮闕裏，今夕是何年。
弈棋 喻良能
睡餘無俗役，信手一枰間。勝負何須較，神情政欲閒。
掃室 喻良能
凝塵晝滿室，燕處亦超然。掃罷掩關卧，從嘲邊孝先。
澆花 喻良能
花木蒙霑潤，根堅枝亦驕。懸知如舌本，端藉酒盃澆。
採菊 喻良能
采采黄金蘂，盈盈白玉觴。露蘭何足飲，自覺肺肝香。
策杖 喻良能
田園依峻嶺，牽興每須登。却得臺郎力，扶持借赤藤。
題徑山一覽亭 喻良能
歷覽衆峯頂，下視飛鳥背。一身凌紫霞，迥出塵寰外。
題錢清江 喻良能
不受百錢餽，從茲號錢清。至今千載後，猶得仰佳名。
亦好園初春次韻  其一 喻良能
梅開羣玉府，柳試縷金衣。過臘山逾瘦，迎風水漸肥。
亦好園初春次韻  其二 喻良能
初日宜征轡，輕寒怯裌衣。蟹黄經雨潤，鴨綠得春肥。
讀書 喻良能
一飽無餘事，平生萬卷書。短檠頭雪白，端爲惜居諸。
覽鏡 喻良能
平生壯夫志，老去未消磨。其奈青銅裏，蕭蕭雙鬢何。
次王狀元晚菊二絕  其一 喻良能
雖晚亦既好，花中無此香。誰能識真趣，高隠在潯陽。
次王狀元晚菊二絕  其二 喻良能
併與杞同賦，舊嘗聞雪堂。先生澹無欲，亦復愛清香。
彥禮提宮寄似黄芙蓉詩次韻奉酬二絕  其一 喻良能
紅粉雖云妙，鵝黄亦大奇。欲知堪畫處，絕勝採江時。
彥禮提宮寄似黄芙蓉詩次韻奉酬二絕  其二 喻良能
幽圃知何處，青山東復東。芙蓉黄玉蘂，還與海榴同。
亦好園四詠 亦好亭 喻良能
亦好新亭小，登臨意緒長。清流依檻曲，明月逐簷方。
亦好園四詠 磬湖 喻良能
未用他山錯，寧須泗水浮。衝風時激浪，清韻亂鳴球。
亦好園四詠 釣磯 喻良能
只爲貪赬鯉，還應愛碧流。風來花落餌，雲破月沈鉤。
亦好園四詠 菊徑 喻良能
小徑三秋好，西風百本黄。但令頻泛酒，日日是重陽。
黄石榴吾里所未有僕始携自中都植之二年方著花明潔可愛異於他榴  其一 喻良能
但見蹙紅巾，未聞衣黄裏。一試縷金裳，世職真西子。
黄石榴吾里所未有僕始携自中都植之二年方著花明潔可愛異於他榴  其二 喻良能
細染麴塵英，稀著鵝黄蘂。雖無蠟梅香，風味絕相似。
磬湖即事 喻良能
十畝煙波闊，平開一畫圖。已添無數景，喚作小西湖。
題亦好亭集句 喻良能
從士力難任，何其掛懷抱。不及在家貧，在家貧亦好。
園中即事二絕  其一 喻良能
錦園無十畝，緩步足登臨。弄月波濤細，愛山花木深。
園中即事二絕  其二 喻良能
風勁木初落，霜輕花更幽。晴香山苦馬，冷豔水牽牛。
愛山堂 喻良能
棟宇還依石，窗扉不礙山。丹青寧辦此，烟雨飽孱顔。
錦園小春 喻良能
細雨將春上曉枝，東風吹綠到漣漪。長溝繞檻多佳處，小逕穿花無盡時。
春雨  其一 喻良能
晚風吹雨過西疇，惻惻輕寒似早秋。燕乳鳩鳴春又老，可堪芳草喚人愁。
春雨  其二 喻良能
春陰不斷怒鳩聲，日日溪雲带雨行。試挂西窗看霽色，一川煙草畫難成。
春日偶成 喻良能
煙霏初散曉寒收，花氣烘晴草色浮。一片風光吟不盡，青春池上海棠洲。
戲詠書案上江梅水仙 喻良能
偷將行雨瑶姬佩，招得凌波仙子魂。幽韻清香兩奇絕，小窗斜月伴黄昏。
壽星泉 喻良能
水邊豈無清江使，石上自有黄冠仙。更須喚取遼東鶴，便是人間不老泉。
次韻楊廷秀郎中游西湖十絕  其一 喻良能
湖波萬頃瀉鎔銀，妙句誰能敵李紳。橈影緩隨紅蓼岸，荷香細著白綸巾。
次韻楊廷秀郎中游西湖十絕  其二 喻良能
蕭蕭竹徑細通幽，小剎明窗瀹茗甌。夏木陰陰可人處，黄鸝飛上碧枝頭。
次韻楊廷秀郎中游西湖十絕  其三 喻良能
裴園亭榭水之濱，草樹雲煙滿目橫。盡日對山仍把酒，茲游絕勝若耶行。
次韻楊廷秀郎中游西湖十絕  其四 喻良能
與世從來最闊疎，年來况復味潜虛。漆園不嗜濠梁樂，人自人兮魚自魚。
次韻楊廷秀郎中游西湖十絕  其五 喻良能
憶昔孤山和靖家，光風霽月總輸他。幾多水草連煙草，無限蘋花雜藕花。
次韻楊廷秀郎中游西湖十絕  其六 喻良能
誰云騎馬似乘船，摇曳中流即水仙。香繡幾屏波底影，煙綃千幅望中天。
次韻楊廷秀郎中游西湖十絕  其七 喻良能
湖堤樓閣劇蜂房，樓上爭看湖上航。萬柄芙蓉清冉冉，臨風新折麝臍香。
次韻楊廷秀郎中游西湖十絕  其八 喻良能
一時談笑總名流，十里西湖恣意游。熟醉側身窺翡翠，狂歌左手把蝤蛑。
次韻楊廷秀郎中游西湖十絕  其九 喻良能
袢暑渾如深甑炊，凉颸一餉最先知。憑誰爲覓丹青手，畫我談詩剝芡時。
次韻楊廷秀郎中游西湖十絕  其一○ 喻良能
湖邊幽勝滿青蓮，到處時時泊畫船。竟日漣漪吟不足，欲歸重看水中天。
九日無酒 喻良能
年年把酒對黄花，一任西風醉帽斜。今日無錢還對菊，不知何處酒堪賒。
雪 喻良能
翦水輕花著地消，弱肌無力倚風飄。欲知回旋空中舞，恰似楊家靜婉腰。
曉行 喻良能
樹頭鳥語落虛簷，清夢驚回睡未厭。笑跨紫騮穿綠徑，晴雲凉月正織織。
道上口占 喻良能
隴北麥苗初覆塊，舍南梅蕊已含鬚。小春似有芳菲意，憑仗何人爲寫圖。
詠梅 喻良能
竹外江頭带雪看，花中清絕畫應難。玉肌瑩骨冰姿瘦，單著生綃怯暮寒。
三月十四日陪同年十有六人游浄慈遂飲於水月居坐中即事  其一 喻良能
車馳卒奔風雨過，粉白黛綠春事妍。裙腰政佳酒仍美，那復有路到愁邊。
三月十四日陪同年十有六人游浄慈遂飲於水月居坐中即事  其二 喻良能
崇桃穠李亦不惡，一笑海棠尤可人。徐熙趙昌俱骨朽，翠袖捲綃誰寫真。
三月十四日陪同年十有六人游浄慈遂飲於水月居坐中即事  其三 喻良能
美酒未盡雙玉缾，更聽提壺鳴不停。斜陽可飲徑須飲，趁得城門打鼓聲。
凝香閣 喻良能
渠渠夏屋翠陰稠，沉水香濃瑞靄浮。媿我無才吟五字，未妨燕寢似蘇州。
上巳郡宴即事 喻良能
細雨輕陰修禊天，海棠睡足柳初眠。凝香簾幕東風煖，小醉清吟錦瑟邊。
次韻葉宰植竹四絕  其一 喻良能
檀欒節目瘦長枝，晴既蕭騷雨亦奇。誰道此君惟澹泊，細看頻賞自多姿。
次韻葉宰植竹四絕  其二 喻良能
蒼煙翠霧兩冥迷，秋雨叢深不作泥。冷葉寒枝須管領，亭亭會見拂雲齊。
次韻葉宰植竹四絕  其三 喻良能
誰云青士太無情，偏結騷人冷淡盟。不假遥岑分寸碧，故應雙目自增明。
次韻葉宰植竹四絕  其四 喻良能
木本曾看煙雨梢，臨窗依砌韻偏高。可憐不入繁華眼，祇稱清談王馬曹。
偶成 喻良能
祠山東畔古桐西，垂柳陰陰映短扉。誰道官居太蕭瑟，香粳甜輭鱖魚肥。
至德 喻良能
至德春山紫翠堆，楚東征吏又重來。是中正好覓佳句，捫腹自憐無此才。
齊山 喻良能
龕巖宜號祕密藏，翠微應呼清凈身。欲憑妙句發佳境，安得揮毫我輩人。
池陽報恩寺新成輪藏應公出示鮑仲山詩因贈 喻良能
招提雄冠浦邊州，寶藏琅函眩電眸。更出故人奇絕句，相看知是贊公流。
遊青山當塗王使君命供張甚適 喻良能
雨映青山訪謫仙，公厨分釀割肥鮮。酣歌一曲西風裏，頓失羈愁向酒邊。
放姑惡 喻良能
爲憐心折骨仍驚，四十方兄博汝生。從此直須防巧中，著身未穩莫先鳴。
春日道中絕句 喻良能
繚繞孤村一逕斜，綠楊深處有人家。翠眉紅頰牆頭出，淡淡春山淺淺霞。
次韻何茂宏見寄 喻良能
牧之俯首隨韁鎖，元亮高情樂里閭。樽酒未能供一笑，尺書多謝附雙魚。